Усмон Тошев: Нафақат Тожикистон олимпия терма жамоаси, балки миллий термасини ҳам бошқараман\n24 ноябрь, 2018, 17:55\nТеглар:Усмон Тошев | Тожикистон\nТажрибали мутахассис билан суҳбат.\nЎзбекистонлик таниқли мураббийлардан бири Усмон Тошевнинг ўтган ҳафтада Тожикистон олимпия терма жамоасига бош мураббий этиб тайинланганлиги ҳақидаги хабарлар ҳеч кимни бефарқ қолдирмади. Эътиборлиси, келаси йилнинг март ойида Тошкентда ўтадиган Осиё чемпионати саралаш босқичида Тожикистон Ўзбекистон билан бирга гуруҳдан жой олган. Шундан келиб чиққан ҳолда у билан суҳбатлишиш учун қизиқарли саволлар етарли эди. Буни қарангки, ўзаро суҳбат давомида Тошев Тожикистон миллий терма жамоасига ҳам бош мураббий бўлганини айтиб ўтди.\n- Усмон Қудратович, сизни Тожикистон олимпия терма жамоасига бош мураббий этиб тайинланганингиз билан табриклайман...\n- Узр, гапингизни бўлдим, ўз ўрнида сизга шуни ҳам айтиб ўтишим керакки, мен нафақат Тожикистон олимпия терма жамоасига, балки миллий терма жамоасига ҳам бош мураббий бўлдим. Хабарингиз бор, тожикларнинг U-16 жамоаси жаҳон чемпионатига чиқди. U-19 эса Осиё чемпионатида ёмон иштирок этмади, уларга ҳам жаҳон чемпионатига чиқиш учун озгина қолганди. Биз Тожикистон футбол федерацияси билан гаплашганимизда миллий терма жамоани ёшартириш фикри икки томонни ҳам қониқтирди. Агар шундай бўлса раҳбарлар олимпия терма жамоасини ҳам ўзим бошқаришимни айтишди. Мен эса олимпия жамоасининг тайёргарлиги, режалари бошқача бўлади дедим, аммо раҳбарлар миллий терма жамоанинг негизи олимпиячиларимиз ташкил этадиган бўлса, ҳозирдан уларни ўзингизни шуғуллантириб, тайёрлаб борасиз дейишди. Мен эса рози бўлдим. Лекин мен миллий терма жамоа билан шартнома тузганман.\n- У ҳолда миллий терма жамоа билан асосий мақсад қандай?\n- Яхши жамоа тузиш. Тожикистоннинг иккита ёшдаги терма жамоаси халқаро мусобақаларда ўзларини яхши томонлама кўрсатишди. Биз миллий терма жамоани янгитдан шакллантиришда ушбу ёшдаги жамоалардан ҳам футболчиларни албатта жалб қиламиз. Улар миллий ва олимпия термасига бошқа-бошқа мураббийларни чақирмасдан, яхшиси иккаласини ўзингиз кўриб, бошқаринг, ҳаммаси назоратингиз остида бўлади дейишди.\n- Иккала жамоада ишлаш сизга оғирлик қилмайдими?\n- Йўқ. Чунки биз ҳозирги тайёргарлигимизни март ойида бўладиган Осиё чемпионати саралашига қараб белгилаганмиз. Лекин яна ўша таркиб билан ишни миллий терма жамоа кўринишида давом эттирамиз.\n- Умуман олганда, уларнинг бу таклифидан сиз ҳайрон қолмадингизми?\n- Хабарингиз бўлса, мен Тожикистонда кўп бўламан. Чунки ишим юзасидан бошқа мамлакатларда мураббийларга дарс ўтаман. Раҳбарлар эса менинг ишимни кўриб, таҳлил қилишди ҳамда бир қатор номзодлар орасидан мени танлаб олишди ва таклиф билан чиқишди. Менга ишониб, иш таклиф қилишганидан хурсанд бўлиб, буни қабул қилдим. Биласиз-ку, менга қаерда ишлашнинг фарқи йўқ. Боз устига мамлакат терма жамоасини бошқариш – бу оддий нарса эмас. Мен яқинда 23 кун давомида Душанбеда “С” сертификати бўйича тожикистонлик мураббийларга дарс ўтгандим. Таклиф айнан ўша маҳалда юз берди. Хуллас, Тошкентга қайтиб келганимдан сўнг яна Тожикистондан менга қўнғироқ бўлиб, тезда қайтиб боришимни айтишди ва билетларни жўнатишди. Эртасига яна Душанбега учиб бориб, ҳамма ишни расмийлаштирдик. Кейин Андижонга келдим ва сўнг Наманганга йўл олдим. Ушбу шаҳарларда ОФКнинг янги дастури бўйича модул кўринишда дарс ўтдим. Энди мураббийларга беш кун дарс ўтиб, уларга уйга вазифа сифатида бир ойга жавоб берамиз ва яна сўнг уларни йиғиб имтиҳон оламиз. Орада Афғонистонга ҳам бориб келдим ва икки ой бўлдим. У ерда “Туфон” жамоасида бош мураббий бўлиб ишладим ва клубимиз ОФК Кубогига йўл олди. Бу йил жамоамиз Афғонистон чемпиони бўлди. Бу йил мамлакат чемпионати қисқартирилган тарзда ўтказилди. Хуллас, ҳамма ишга улгурдим.\n- Тожикистон олимпия терма жамоаси олдида турган асосий вазифа қандай?\n- Вазифа ҳамма жамоаларда бир хил. Аввал гуруҳдан чиқиш, кейин финал босқичига йўл олиш. Агар Осиё чемпионатига йўл олсак, унда албатта Олимпиадага йўлланма олиш вазифаси қўйилади. Раҳбарлар томонидан бориб ўйнаб келинглар, деган гап йўқ. Биз максимал ҳолда ишлашга ҳаракат қиламиз. Тожикистонда интилиш катта. Худди бизни Ўзбекистондаги каби у ерда ҳам футболга эътибор юқори даражада.\n- Кейинги йилнинг март ойида Тошкентда Осиё чемпионатига саралаш босқичи бўлиб ўтади. Эътиборлиси, Ўзбекистоннинг гуруҳида Ҳиндистон ва Покистон билан бирга Тожикистон ҳам бор.\n- Ҳамма жамоа ўз мақсади сари курашади. Мендаги маълумотларга қараганда, Покистон ҳам ёмон жамоа эмас. Ҳиндларни ҳам мақташяпти. Ўзим эса Ўзбекистонни биламан, Равшан Ҳайдаров бошчилигида ажойиб жамоа шаклланган. Бундай мусобақаларда суст жамоалар бўлмайди.\n- Айтмоқчиманки, сиз ҳам Ўзбекистон фуқаросисиз. Гуруҳда эса Ўзбекистоннинг ҳам борлиги тожикларнинг таклифини қабул қилишингизга таъсир кўрсатмадими?\n- Йўқ, нима учун? Ҳозирги кунда Ўзбекистон билан Тожикистон мамлакатлари ўртасида мустаҳкам алоқалар ўрнатилган. Ўзаро борди-келдилар, жуда илиқ муносабатлар давом этяпти. Масалан, мени ҳам у ерда жуда яхши кутиб олишган. Тожикистонда ишлашимдан хурсандман. У ерда ўзимни сира бегона мамлакатда юргандек ҳис қилмайман. Худди ўз уйимда юргандек бўламан.\n- Бунгача сизнинг охирги иш жойингиз Ўзбекистон U-16 терма жамоаси эди ва сиз МОФА турнирида қатнашиб жамоангиз билан ғолиб чиққандингиз. Шундан кейин сизга таклиф билан чиқишмадими?\n- У ердаги фаолиятим тугатилган. Менга бошқа таклиф бўлмади.\n- Бир неча йиллар муқаддам ўзбекистонлик мураббий Ислом Аҳмедов Ҳиндистон терма жамоаларини бошқарганди. Аммо кейинчалик ўзбекистонликлар орасида илк Про лицензиясини қўлга киритган мураббий бўлдингиз. Энди эса ўша Прога эга бўлган мураббийлар ичида ҳам биринчи бор бошқа мамлакат терма жамоасини бошқарадиган мутахассисга айландингиз.\n- Бизда кўпчиликда Про лицензияси бор. Бу аввало биз мураббийларга ишлаш учун рухсат берилади. Аммо ўзимиз ўша жойларда ишлай оламизми-йўқми, буни ҳаёт кўрсатади. Чунки назарий ва амалий иш ўртасида катта фарқ бор. Масалан, мен мураббийларга дарс ўтаман, аммо майдонга ўзингиз чиқиб футболчиларга нималардир ўргатадиган бўлсангиз бунинг фарқи катта. Ҳар ҳолда икир-чикирлари кўп. Чунки бу нарсалар китобда йўқ. Шу боис назарий ва амалий ишда ҳам маҳорат керак. Прога эга бўлганга яраша мураббий натижа кўрсатиши ва футболчиларни тарбиялай олиши керак. Ҳаммаси бир-бири билан боғлиқ. Сиз назарий томондан қанча кучли бўлсангиз, амалий тарзда ишлашингизга шунча осон бўлади. Аммо амалий ишда албатта ҳаётдан келиб чиққан ҳолда тажриба керак.\n- 2006 йили Ўзбекистон миллий терма жамоасида бош мураббий бўлган Валерий Непомняшийга ёрдамчи бўлиб ҳам ишлагандингиз. Унгача қатор клубларда фаолият кўрсатдингиз. Лекин ўзингиз илк бор мустақил равишда терма жамоани бошқаришга киришяпсиз. Барибир клуб билан терма жамоада ишлашнинг фарқи бор. Тожикларнинг таклифини қабул қилаётганда шу жиҳатларни ҳам ҳисобга олдингизми?\n- Албатта, фарқи бор. Клубда ишласангиз ҳар доим футболчилар қўл остингизда бўлади ва уларни кўриб турасиз. Терма жамоада бўлса, доим ҳам бирга бўлавермайсиз. Ўйиндан 3-4 кун олдин футболчиларни кўрасиз. Яъни, ФИФА кунларида учрашамиз. Регламент бўйича шунақа. Аммо кўпинча ўйинчилар ўз клубларида қандай тайёрланишган, қандай ўйнашган, шу нарсалар таъсир кўрсатади. Сиз ҳеч қачон терма жамоада қисқа вақт давомида қўл остингиздаги футболчиларга куч ёки тезликни бера олмайсиз. Фақат қанақадир йўналиш ёки тактикани қисман беришингиз мумкин холос. Аммо мен янги футболчилар билан тезроқ ва яқиндан танишиб олишга ҳаракат қиламан. Тожикистонда кўплаб мураббийларни яхши биламан, муносабатларимиз ажойиб.\n- Хўш, энди олимпия терма жамоасидаги режаларингиз қандай? Қачондан ишга киришасиз?\n- Декабрь ойидан ишни бошлаймиз ва Қатарга кетамиз. Йиғинни ўша ерда давом эттирган ҳолда тўртта назорат учрашувида қатнашамиз. Янги йил байрамидан кейин Туркияда йиғин ўтказамиз. Сўнг яна бир халқаро мусобақада қатнашишни мўлжаллаб турибмиз. Бизга бундай йиғин ва ўйинлар нима учун керак? Чунки мен қўл остимдаги футболчиларни иложи борича яхшироқ билиб олишим даркор.\n- Охирги йилларда Тожикистон футболи чиндан олдинга қадам босяпти. Буни ўсмирлар терма жамоасининг жаҳон чемпионатига чиққани билан изоҳлаш мумкин. Умуман олганда, уларда яхши ёш авлод етишиб чиқяпти. Сиз Тожикистонга кўп борасиз. Айтинг-чи, тожиклар ниманинг эвазига ўсишга эришишяпти?\n- Аслида Тожикистон жамоалари билан ишламаганман, аммо у ердаги мураббийлариини яхши биламан. Мен ҳам уларга сиз айтган саволларни беряпман. Тожикистонда ишлашга рози бўлганимдан кейин улар билан чуқурроқ савол-жавоблар қилдик. Билишимча, тожикистонлик футболчиларда ватанпарварлик жуда кучли. Ўзини ўйинга бағишлаши, ватани учун жон-жахди билан охиригача курашиши, каби фазилатлар эвазига улар ютуқларга эришишяпти. Футболнинг ўз қонун-қоидалари ва регламенти бор. Тожиклар ўша қонун-қоидалардан четга чиқмаган ҳолда тўғри йўналишда ишлашяпти.\n- Менда шундай фикр пайдо бўляпти: сиз ҳам қаерда бўлишингиздан қатъий назар мураббий сифатида ўзингизни кўрсатишни истайсиз. Тожикистонлик футбол амалдорлари ҳам гуруҳда Ўзбекистонни ўзлари учун асосий рақиб эканлигини яхши билишади. Шуни ҳисобга олганда, улар Ўзбекистон футболи ва терма жамоаларини яхши биладиган мураббийни топиш мақсадида айнан сиздан фойдаланишмоқчи. Бунга сизнинг қарашларингиз қандай?\n- Йўқ, бундай эмас. Мен ўзбекман ва ўз терма жамоамизга қарши чиқамиз ёки футболимизни яхши билади деган, бўлмағур нарсалар бўлмаган. Бу умуман нотўғри. Улар ҳам мени шундай жиҳатлар билан таклиф қилишмаган. Шунчаки, уларга мураббий керак эди. Тожикистон футболи раҳбарлари билан гаплашганимда Ўзбекистон футбол ассоциацияси раҳбарияти билан илиқ муносабатлар ўрнатилгани ва дўст эканлигини айтишди. Ўзимизда кўплаб танишларим ва дўстларим ҳам мени табриклашяпти. Телефоним эса тинмаяпти. Ҳозир сиз билан гаплашяпман, аммо кўплаб қўнғироқлар бўлаётганини кўриб турибман. Ҳаттоки, менинг у ерда иш бошлаганимни уйимдагилар ҳам билишмасди. Оилам бу хабарни интертердан ўқиб билишгач, менга ҳайрон бўлиб, бу қандай юз берди деб сўрашяпти.\n- Тожикистон миллий терма жамоаси бош мураббийи Ҳаким Фузайлов эди. У истеъфога чиққан-а?\n- Ҳа, у ишдан кетган. Ўзи билан кўп гаплашаман, муносабатларимиз яхши. Биласизми, мени Тожикистон футболи раҳбарларига тавсия қилганлардан бери Фузайлов.\n- Олимпия терма жамоаси билан саралаш гуруҳида қатнашгач, дарҳол миллий терма жамоада ишни бошлайсизми?\n- Ҳа, худди шундай.\n- Ҳозирда Тожикистон миллий чемпионатининг савияси қай даражада?\n- Чемпионат тугади. Кубок финал ўйинини кўрдим, ёмон эмас. Стадион мухлислар билан тўлди. Фақат уларга озгина тезлик етишмаяпти.\n- Келаси йилнинг февраль ойида Тожикистоннинг “Истиқлол” жамоаси ОКМК билан Осиё Чемпионлар лигаси плей-офф босқичида иштирок этади. Жамоаларнинг имкониятларини қандай баҳолайсиз?\n- Билмадим, иккала жамоада ҳам имконият бўлади. Йилнинг боши, илк расмий ўйини ҳисобланади. Ўйлашимча, қизиқарли беллашув бўлади. Ўзи бу ўйин қаерда бўлади?\n- Ўша кунга иккала жамоа қандай етиб келишаркин, очиғи билмайман. Менимча, жанговор ўйин бўлади.\n- Сизга ўзимиздан таклифлар бўлмадими?\n- Таклифлар бор эди. Аммо мен 2,5 ойдан бери четда юрибман. Телефонда ва телеграм ижтимоий тармоғидан менга ёздилар. Ўзбекистонга қайтгач, бафуржа гаплашиш учун вақтим бўлишини айтгандим. Лекин тожикистонликлар илдамроқ ҳаракат қилишди.\n- Мабодо, Тошкентдаги саралаш босқичида муваффақиятсиз қатнашсангиз, бу сизнинг у ердаги фаолиятингизга таъсир ўткамайдими?\n- Бунақа саволни берманг. Ҳали у ерда ишни бошламадим, аммо ҳозирдан муваффақиятсизлик ҳақида гапиряпсиз. У ерда декабрда ишни бошлайман. Биз фақат яхши гаплар ва яхши ниятлар ҳақида ўйлашимиз керак.\nУсмон Тошевнинг Туркияга сафаридан кўзланган мақсад нима эди?\nУсмон Тошев Европага кетмоқчи, фақат...\nУсмон Тошев нега Тожикистонда энг яхшиларни тақдирлаш маросимига бормади? Унга клублардан таклифлар тушдими?\nФутбол | 17 май, 2021, 22:55\nОФК Кубоги. "Насаф" "Хўжанд"ни ҳам аяб ўтирмади\n“The-afc.com”. ОФК Кубогининг барча ғолиблари ҳақида


Соатига миллион доллар! Жаҳон спортидаги рекорд шартнома муаллифи ким? — Forbes Uzbekistan\nПандемия сабаб спортчиларнинг даромадлари тушиб кетгани билан ўтган ҳафтада жаҳон спортида ярим млрдлик шартнома имзоланди\nФОТО: Jamie Lamor Thompson / Shutterstock\nКўпчилик мутахассислар коронавирус эпидемияси сабабли спортчиларнинг даромадлари тушиб кетишини башорат қилишганди, аммо кутилмаганда бунинг тескариси рўй берди. Ўтган ҳафтада жаҳон спортида энг йирик – ярим млрдлик шартнома имзоланди! Унинг муаллифи американча футбол вакили бўлди.\nЎн йил учун ярим миллиард!\nБезоснинг миллиардлари ошмоқда. Унга ким ета олади?\nСайёрамизнинг энг бадавлат инсони Жефф Безоснинг умумий бойлиги тобора ошиб... →\nСпортнинг ушбу тури бўйича АҚШнинг «Канзас Чифс» жамоаси аъзоси Патрик Махоумс янги ўн йиллик шартномага имзо чекди ва бунинг эвазига умумий ҳисобда $503 млнга бойийди. У эндиликда майдонда ўтказган ҳар бир соати учун $1 млнга эга бўлади! Бу жаҳон спортидаги янги рекорд шартнома ҳисобланади. Олдинги рекорд «Лос-Анжелес Энжелс» бейсболчиси Майк Траутга тегишли бўлиб, у 2019 йилда 12 йилга мўлжалланган $430 млнлик шартнома имзолаган эди.\nЭндиликда янги рекордчи ҳисобланадиган Патрик Махоумснинг сердаромад шартномаси ҳатто баскетболчилар Майкл Жордан ва Шакил О‘Нил, боксчилар Майк Тайсон ва Флойд Мейуезер, теннисчилар Рожер Федерер ва Рафаэль Надаль, футболчилар Криштиану Роналду ва Лионель Месси каби спорт юлдузларининг ҳам ухлаб тушларига кирмаган.\nПатрик Махоумс ўзи ким?\nЖаҳон спортининг рекорд шартномаси муаллифи – Патрик Махоумс. У 24 ёшда. Американча футбол бўйича «Канзас Чифс» клубида квотербек сифатида фаолият юритади. Квотербек – спортнинг ушбу турида асосий амплуа бўлиб, у асосий футболдагидек диспетчер вазифасини, яъни ўйинни майдон марказида назорат қилиб, асосан тўпларни етказиб бериш билан машғул бўлади. Айнан квотербек ёрдамида жамоа бош мураббийи ўйинни бошқаради ва у орқали кўрсатмаларни бошқа аъзоларига етказади. Квотербек деярли ўйновчи мураббий вазифасини бажаради, десак ҳам муболаға бўлмайди. Улар бошқа амплуадаги ўйинчилардан фарқли жуда катта маош олишади. Сўнгги йиллардаги энг таниқли квотербеклар қаторига Дрю Бриз, Пейтон Мэннинг ва Том Брэйдини эътироф этиш мумкин.\nПатрик Махоумсда улар билан бир сафда туриш учун яхши имконият мавжуд. Бугунги кунда у бу спорт турининг етакчи вакилларидан бири саналади. «Канзас»даги дастлабки мавсумида заҳира ўйинчиси сифатида қараларди. Аммо кейинги икки йилни юксак савияда ўтказиб, лиганинг асосий юлдузларидан бирига айланди. Бу пайт давомида Патрик 38 тачдаун ёки оддий қилиб айтганда, самарали тўп узатмани амалга оширди.\nСтатистикларнинг ҳисоблашларича, Махоумс ҳозирги ўйин суръатини сақлаб қолса, шартномаси якунига келиб унинг ҳисобида 532 тачдаун мавжуд бўлади. Бу феноменал кўрсаткич! Ўтган йил Патрик «Канзас»ни чемпионлик сари бошлаб келди – Супербоул (футбол бўйича Чемпионлар Лигаси ёки хоккейдаги Стэнли Кубоги финали каби) ҳал қилувчи учрашувида Махоумс етакчилигидаги канзасликлар «Сан-Франциско»дан устун келишди, қаҳрамонимиз эса энг яхши ўйинчи совринига эришган эди.\nБир йилга 50,3 млн!\nАмериканча футболда ўйинчининг фаолияти ўртача олти-етти йилга чўзилади. Бироқ квотербеклар узоқроқ вақт ўйнашади, чунки улар ўйинлар пайтида жисмоний куч ишлатиладиган жараёнга камроқ «жалб қилинган» бўлишади. Боз устига улар асосий тўп узатувчи бўлганликлари учун бутун жамоа аъзолари уларни ҳимоя қилишга уринишади. Шундай бўлсада, «Канзас Чифс» ўз етакчисига 10 йилга, яъни 2031 йилгача имзолаган бундай узоқ ва йирик шартнома бўйича $503 млн таклиф қилганлиги ақл бовар қилмас ҳолат. Бу Махоумснинг йилига ўртача ҳисобда $50,3 млн маошга эга бўлишини англатади. Бевосита ўйин пайтини оладиган бўлсак, бир соатлик ўйини учун Патрик $1 млн долларга эга бўлади!\nФИФA президенти Жанни Инфантино футболни ўзгартириш бўйича дадил ғояларни м... →\nЭнг сердаромад спортчи\nКелишув бўйича Патрик шартномасининг дастлабки йилида $140 млн олади ва у автоматик равишда жаҳоннинг энг сердаромад спортчисига айланади. Ҳатто Америкада унинг шартномаси суммасини эшитган мутахассислар шок ҳолатига тушиб қолишди. Айниқса бутун дунёда ҳукм сураётган пандемия шароитида ва ҳар қандай соҳада бўлгани каби спортчиларнинг ҳам даромадлари пасайиб кетган бир пайтда бу ақл бовар қилмас шартнома бўлди. Аммо «Канзас» раҳбарияти бунга хотиржамлик билан қарашди – пандемия бир кун келиб тугайди, спорт ва юлдуз эса қолади. Улар Махоумс ушбу сармояларни барибир оқлашига шубҳа қилишмайди.\nЎз тақдирини ўзи ҳал қилади\nШартномаси бандларида клуб Махоумсни унинг розилигисиз бирорта жамоага сотиш ёки бошқа ўйинчиларга алмаштириш ҳуқуқига эга бўлмайди. Унда ўз тақдирини ўзи ҳал қилиши имконияти мавжуд. Бироқ бунинг эвазига «Канзас» ҳам албатта манфаатдор бўлиб, катта фойда кўради. Патрик ҳақиқий истеъдод эгаси, НФЛда унинг даражасидаги ўйинчини топиш мушкул. У ҳар қандай жамоа ўйинини кучайтира олиш қобилиятига эга. Мураббий ҳам, жамоа раҳбарияти ва мухлислари ҳам уни жуда қадрлашади. Патрик ҳали эндигина 24 ёшни қарши олганлигини ҳисобга олсак, бемалол яқин 10 йилни юқори даражада ўтказа олиши мумкин. Ҳатто шартномаси муддати тугагач ҳам у жамоасига фақат фойда келтиришига шубҳа йўқ.\n$503 млн – бу улкан сумма бўлиб, Москва шаҳрида ўртача маош олиш учун оддий ишчининг 65 минг йилдан ортиқ ишлаб беришини ёки 1790 дона янги «Мерседес Геленваген» автомобили харид килинишини англатади. Шунингдек, бу маблағга Марбельяда Конор Макгрегорники каби 335 шоҳона далаҳовлига эга бўлишдан ёки Анжелина Жоли Брэдд Питтга совға қилгани каби 25 кичик орол сотиб олиниши ва Россия пойтахтидаги 2,5 «Открытие Арена» стадиони қурилишидан далолат беради.\nВалюта операцияларини амалга ошириш қоидаларига оид янги ҳужжат лойиҳаси


Coca-cola ichimligi Uzbekiston давлат улуши сотилишининг учинчи босқичи якунланди – Газета.uz\nLotinchada 7 июн 2021, 10:38 Жамият\nДавлат активларини бошқариш агентлиги томонидан 2020 йил 16 декабрдаги Coca-cola Ichimligi Uzbekiston, Ltd МЧЖ устав капиталидаги давлат улушини сотиш тўғрисидаги эълонга мувофиқ, сотиш жараёнининг учинчи босқичи якунланди. Бу ҳақда Давлат активларини бошқариш агентлиги хабар бермоқда.\nҚайд этилишича, 12 апрелдан 24 майгача бўлган муддатда:\nМаълум қилинишича, бугунги кунда, талабгорлардан Компанияни сотиб олиш бўйича қатъий нарх таклифлари ва олди-сотди шартномаси лойиҳасига қўшимча таклиф ҳамда изоҳлари олинган.\nМазкур таклифлар Rothschild & Cie инвестиция банки ва Dentons юридик фирмаси билан биргаликда ўрганиб чиқилиб, Давлат тендер комиссияси томонидан сотиш жараённинг якуний босқичини ташкил этиш бўйича қарор қабул қилинган.\n«Мазкур босқичда давлат улушини сотиш нархини аниқлаштириш ва олди-сотди шартларини яхшилаш мақсадида талабгорлар билан қўшимча музокаралар ўтказилади. Натижаси бўйича савдо ғолиби Компаниянинг иккинчи мулкдори билан келишилган ҳолда Давлат тендер комиссиясининг қарорига мувофиқ эълон қилинади», — дейилади хабарда.\nCoca Cola Uzbekistan компаниясини хусусийлаштириш расман якунланди 30 сентябрь 2021, 13:23


Максим Галкин ёнғинларни ўчиришга даъват қилган россиялик юлдузларни иккиюзламачиликда айблади » Ўзбекистон янгиликлари – Zamin.uz\nМаксим Галкин ёнғинларни ўчиришга даъват қилган россиялик юлдузларни иккиюзламачиликда айблади\n01 август 2019, 09:16\nРоссиялик комик Максим Галкин Сибирдаги ёнғинларни ўчириш «мода»си ҳақидаги пости учун ўзини оқлади ва жамиятни инфантил деб атади. У бу ҳақда Instagram саҳифасига жойлаштирган видеосида маълум қилди.\nАввалроқ, Галкин ўз саҳифаларида Сибирдаги ёнғинларга қарши курашишга чақирган замонавий блогерларни танқид қилган эди. Унинг фикрига кўра, улар носамимий ва ушбу «Сибирдаги ёнғинлар» мавзуси орқали машҳурликка эришишни истаган. Кўпгина ижтимоий тармоқ фойдаланувчилари унинг бу постидан ғазабланди.\nҚизиқчи ўзининг янги видеосида бундай ижтимоий фаоллик намоён бўлиши нуқтаи назаридан жамиятнинг инфантиллигини назарда тутганини айтди. Унинг сўзларига кўра, ўзининг замонавий муаммолар билан қизиқишларини кўрсатадиган ижтимоий тармоқ юлдузларининг иккиюзламачилигидан жирканади. «Бу билан, ўрмон ўчиб қолмайди»,— деб хулоса қилди у.\nГалкин россияликларни бирор муаммо оқибатлари ҳақида хулоса чиқариш олдидан ҳамма нарсани яхшилаб ўйлаб кўришга чақирди, масалан, сайловлар пайтида фалокатнинг олдини олишга қодир бўлганларга овоз беришга. «Биз уч миллион гектар майдонни ўчира олмаймиз, ҳатто бизнинг амалдорлар томонидан ўғирланган барча нарсалар ғазнага қайтарилган тақдирда ҳам. Менимча, бу аниқ. Биз ўзимиз истагандай супер кучли эмасмиз»,— деди Галкин.\nЯнгиликлар » Дунё » Максим Галкин ёнғинларни ўчиришга даъват қилган россиялик юлдузларни иккиюзламачиликда айблади\n20:00 Россиянинг Галкин, Петросян ва бошқа қизиқчилари қанча даромад олиши маълум бўлди\n23:30 Киркоровнинг ҳаётига суиқасд уюштирганлар бу ишда Галкинни айблашмоқда\n13:16 Максим Галкин Алла Пугачёванинг «табиий» суратини жойлади, у баҳсларга сабаб бўлди


Нур-Султон ва Олма-ота шаҳарлари карантинга ёпилди (видео, фото) — Sof.uz\nЖАҲОН 30,549,837 22,206,538 953,029\nНур-Султон ва Олма-ота шаҳарлари карантинга ёпилди (видео, фото)\n19.03 12:08 984 Тиббиёт\nҚозоғистоннинг икки мегаполисида карантин жорий этилди, деб хабар беради «Хабар 24».\nИнфекция бутун мамлакат бўйлаб тарқалмаслиги учун Нур-Султон ва Олма-ота ҳудудларига кириш ва чиқиш чекланган. Шаҳарлар чегарасида йўл тўсиқлари ўрнатилиб, ҳарбий техника жалб қилинган. Барча шаҳарларга кириш полиция, ҳарбийлар ва шифокорлар томонидан назорат қилинмоқда.\nТекшириш пунктларида тепловизорлар ўрнатилади. Иситма билан оғриган йўловчилар келган жойларига жўнатилади ва уларнинг маълумотлари маҳаллий мутахассисларга етказилади.\n22 мартга қадар Олма-ота аҳолиси шаҳарга қайтиш имкониятига эга. Олма-ота биринчи марта карантинга ёпилмоқда. Нур-Султон шаҳри эса карантин режимида ишни бошлади.\nПолиция ходимлари халқдан 22 мартга қадар Олма-ота шаҳри ташқарисида ёки шаҳарда бўлишга қатъий қарор қилишларини сўрамоқда. Бошқа шаҳарларда яшовчилар ва чет элликларга кетиш учун вақт берилади. Олмаота 22 мартда бутунлай ёпилади.\nОлма-ота Нур-Султон Qozog'iston карантинга ёпилди\n16.09 17:27 2452\n16.09 17:18 1731\n17.09 14:45 1635\n17.09 11:01 1569\n17.09 16:17 1459\nБугун, 17:21 296 Жаҳон\nБугун, 14:44 82 Иқтисод\n15.09 16:03 150 Ўзбекистон


Шавкат Мирзиёев кузда Японияга ташриф буюради — Sof.uz\n11.06 14:06 43 Ўзбекистон\nШавкат Мирзиёев кузда Японияга ташриф буюради, бу ҳақида Ўзбекистон Ташқи ишлар вазири ўринбосари Илҳом Неъматов Sputnik нашрига хабар қилди.\n“Япония жуда ривожланган давлат. Ўзбекистон мустақиликка эришганидан бери алоқалар барқарор ривожланиб келаяпти. Бизнинг иқтисодий ислоҳотларимизни Япония ҳукумати қўллаб-қувватламоқда.\n“Биз ҳозир япония билан (президент ташрифни - таҳр.) муҳокама қилаяпмиз. Япония томон ҳам Ўзбекистон делегацияси ташрифига жуда катта қизиқиш билан қараяпти. Кузда Японияга ташриф бўлади”, - деб жавоб берди Илҳом Неъматов, президентнинг Японияга ташрифи ҳақида берилган саволга.\nШавкат Мирзиёев Ўзбекистон-Япония\n29.05 20:39 718 Ўзбекистон


4 ойда 13 кгдан ортиқ гиёҳвандлик моддаси мусодара қилинди\n08:20 / 12.05.2017\nТошкент шаҳар ИИББ соҳа ходимлари томонидан 2017 йил январ-апрел ойлари ва май ойининг биринчи ўн кунлиги ичида 13 кг 525 грамм гиёҳвандлик моддаси мусодара қилинган. Гиёҳвандлик воситалари ёки психотроп моддалар билан қонунга хилоф равишда муомала қилишга қарши кураш борасида олиб борилган тезкор тадбирларда шундай натижага эришилган. Бу ҳақда Тошкент ИИББда бўлиб ўтган брифингда Дониёр Тошхўжаев шу ҳақда сўз юритди.\nУнинг сўзларига кўра, май ойи бошидан жами 33та, ҳафта давомида 20та ҳолат аниқланди. Май ойи мобайнида 298 грамм гиёҳвандлик воситаси олинган, 5-11 май кунлари оралиғида эса 244 грамм гиёҳвандлик воситаси мусодара қилинган.\nТошхўжаевнинг алоҳида таъкидлашича, Тошкент шаҳрига кириб келиш постларида йил бошидан 71та гиёҳвандлик воситалари билан қонунга хилоф равишда муомала қилиш жиноятлари аниқланган.


ИСТЕЪМОЛ СОДАСИНИНГ 9 ФОЙДАСИ - 15 Сентября 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Сентябрь » 15 » ИСТЕЪМОЛ СОДАСИНИНГ 9 ФОЙДАСИ\nҲар қандай беканинг ошхона жавонидан топиш мумкин бўлган истеъмол содаси нафақат пишир-куйдир учун, балки бошқа бир қатор юмушларимизни енгиллатишда ҳам фойдалидир. Унинг рўзғордаги турли мақсадларда қўлланилиши ҳақида қуйида маълумот берамиз.\nОлтин сочлар сири\nКутилмаганда якшанба куни эрталабдан бир жойга боришингизга тўғри келиб қолди. Бироқ синглингиз шампунни охирги томчисигача ишлатиб қўйибди. Нима қилай, дея бошни қашламасдан, дарров ошхонага югуринг. Истеъмол содасини сув билан аралаштириб, шампун қуюқлигига келтиринг ва сочларингизга суртинг. Бу аралашма ҳар қандай шампуннинг ўрнини босади. Аммо уни ҳар доим қўллаш мумкин эмас. Фақат янги сотиб олинган шампунга бироз истеъмол содаси қўшиб ишлатсангиз, сочларингиз олтиндек товлана бошлайди. Шунингдек, бу аралашма сочга сепиладиган лак, гелю ва мусларни осон кетказишга ёрдам беради.\nЮз учун скраб\nЮзингиз майин ва юмшоқ бўлишини истасангиз, истеъмол содасидан тайёрланган скрабдан фойдаланинг. Бунинг учун истеъмол содасини 3:1 миқдорда қайнатиб совитилган сув билан аралаштиринг. Скрабни юз терсига суртиб, 3-5 дақиқа давомида енгилгина уқаланг. Сўнгра илиқ сув билан ювиб, юмшатувчи крем суртинг.\nАри, чивин, бурга ёки бошқа ҳашарот «ғазаб»ига учраганда оз миқдорда истеъмол содасини сув билан аралаштириб, ҳашарот чаққан жойга суртиш фойдали. Бу суртма қичишиш, ачишиш ва яллиғланишдан халос этади. Шунингдек, кесиб олинган бармоқ ёки қўлда йиринг йиғилса, истеъмол содасини иссиқ сувда эритиб, ўн беш дақиқа шу аралашмага солиб туриш керак. Фақат бу усулни бир неча бор такрорлаш керак.\nНохуш ҳиддан қутулиш учун\nБаъзан бактерияларнинг «самарали» фаолияти туфайли оғизда тиш эмалини емирувчи кислоталар пайдо бўла бошлайди. Натижада оғиздан нохуш ҳид анқийди. 1 стакан қайнаб совиган сувга 1 ош қошиқ истеъмол содаси солиб, аралаштирилади. Бу аралашма билан оғиз бўшлиғини ҳар куни чайиб туриш лозим.\nИстеъмол содасидан тайёрланган ванналар оёқ терлашидан ҳам халос қилади.\nАгар харид қилган гўштингиз қаттиқ бўлса, унга истемол содасини суртиб, уч соатга музхонага қўйинг. Сўнг гўштни ювиб, таомга ишлатишингиз мумкин.\n1 литр сувга 2 ош қошиқ истеъмол содаси солинг. Кейин балиқ гўштини ушбу сувга солиб, 1-2 соат музлаткичда қўйинг. Сўнг ювиб, егулик тайёрлашингиз мумкин. Бу йўл билан нохуш ҳид ошхонанингизни забт этишининг олдини оласиз.\nҲомиладор аёллар ёки соғлом турмуш тарзини афзал кўрувчиларга уй ишларида турли кимёвий воситалар ўрнига истеъмол содасидан фойдаланишни тавсия этилади.\nОртиқча вазндан халос этадими?\nИштаҳани бўғиш ва ёғ парчаланиши ёмонлаштириш учун ошқозон кислотаси миқдорини истеъмол содаси ёрдамида ўзгартиришга уриниш саломатлик учун хавфли! Ёдингизда бўлсин, уни давомли равишда кўп миқдорда истеъмол қилиш ҳазм тизими шиллиқ пардасига шикаст етказади, қизилўнгач ва ошқозонда яралар пайдо бўлишига олиб келади.\nПардоз анжомларини тозалайди\nИстеъмол содасини сувда эритиб, пардоз анжомларини косметика қолдиқларидан тозалашда фойдаланиш мумкин. Совунбилан ювилгандан кейин мўйқалам учлари қотиб, қуришганини сезгадирсиз, аммо содали эритмада тозаланган мўйқаламлар бир-бирига ёпишиб қолмайди, аксинча янаям момиқлашади. Тароқларни ҳам шундай эритмада ивитиб қўйсангиз, улар янгидек бўлади.\nИстеъмол содаси кукуни тери юзасига узоқ вақт давомида суртиб қўйилса, тери шикастланишига, кўз ва нафас олиш тизимига тушганда эса аъзоларнинг куйишга олиб келиши мумкин.\nОдамлар орасида истеъмол содасили эритма жиғилдон қайнаганда фойда беради, деган қараш бор. Шифокорлар бу қарашни инкор қилади. Чунки истеъмол содаси қорин дам бўлиши ва ошқозонда янада кўпроқ кислота ишлаб чиқарилишига сабабчилиги аниқланган.\nКатегория: Foydali maslahatlar / Полезны советы | Ko'rganlar:: 124 | Добавил: www.BePuL.NeT | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Қирғизистонда коронавирус билан боғлиқ 21та ҳолат аниқланди - 0\nҚирғизистонда коронавирус билан боғлиқ 21та ҳолат аниқланди\nҚирғизистонда сўнги бир сутка давомида тожливирус яна 21 нафар инсонда қайд қилинди. Бу ҳақда Соғлиқни сақлаш вазирининг ўринбосари Нурбўлўт Усўнбоев маълум қилди.\nБеморларнинг ўн нафари Бишкекда, бир нафари Чуй вилоятида, учтаси Жалолобод вилоятида ва еттови эса Норин вилоятидан.\nУсўнбаев “21 беморнинг уч нафари ҳориждан келган фуқаролар: бири Дубайдан, иккови – Россиядан. Уч нафари Чотқол туманидаги текширувлар натижасида қайд қилинди. Норин вилоятида етти бемор қайд қилинди, уларнинг олти нафари вилоят туғруқхонасининг ҳодимлари. “Семетей” кузатув жойидан бир бемор қайд қилинди” дейди.\nБир суткада 21 бемор соғайиб чиққан.\n12-май ҳолатига кўра, шу кунга қадар Қирғизистонда тожливирус 1037 нафар инсонда қайд қилиниб, уларнинг 12 нафари вафот этди. Соғайиб чиққанлар сони — 709 нафарга етди.\nТожливирус ҳавфи сабабли Қирғизистоннинг айрим ҳудудларида фавқулотда ҳолат тартиби жорий қилиниб, комендант соати киргизилган. Бу тартиб 11-майдан тўхтатилди, аммо фавқулотда вазият тартиби давом этмоқда. Баъзи муасаса ва ташкилотларга ишлашига аста-секин руҳсат берила бошлади. Шаҳсий автомашина билан юришга руҳсат бор, жамоат транспорти ишга тушмаган.\nЎш шаҳрида коронавирусга чалинган фақат 3 киши қолди\nПрезидент чегарада жароҳат олган аскарлар ҳолидан хабар олди


16:01 / 26.04.2018 | Sunnatilloh | 2961\nАссалому алайкум! Ҳурматли устозлар, бизга институтимиз диншунос домласи Авесто илохий китоб деб айтдилар. Мен уларга Қуръонда авесто ҳақида зикр қилинмаган дедим. Улар менга Нисо сурасидаги бир оятни далил қилиб авестони илохий деди. Шу қанчалик тўғри?\nВаалайкум ассалом! Коммунистик ғоя расман ҳукмдор бўлиб турган пайтларда Исломнинг таъсирини камайтириш мақсадида, "ерли дин"лар ҳақида атайлаб баҳслар юритилиб турилар эди. Бу ҳам коммунистлар кишиларда маҳаллийчилик руҳини қўзғаб: "Келгинди динга нима учун эътиқод қиласизлар, агар тарихий меросга, аждодларингиз эътиқодига эргашмоқчи бўлсангиз, ўз ватанингиздан чиққан зардўштийлик дини, Моний ва Маздак кабиларнинг мазҳаблари турибди-ку?!" демоқчи бўлар эдилар. Бу пухта ишлаб чиқарилган тадбир Ислом душманларининг дунё буйича қўллаб келаётган услуби эканлигини мусулмон оламида яхши биладилар.\nЗардўштийлар деб, Зардўшт ибн Буршабга эргашувчиларга айтилади. Зардўштнинг отаси озарбайжонлик, онаси Дағдавойҳ исмли Рай шаҳарлик аёл. Зардўшт ўз даъватини Киштосиб ибн Лафрост исмли подшоҳ даврида бошлаган. У файласуф бўлиб, "Зинд Авесто" номли китоб тасниф қилган. Зардўштийлар ўз раҳнамоларини мўжизалар кўрсатган, деб даъво қиладилар ва қуйидаги мисолни келтирадилар: "У Денавр номли жойда кўзи кўр киши олдидан ўтиб кетаётиб, фалон ўсимликни олиб, сиқиб сувини кўзига қўйинглар, деган эди. Шундай қилинганда, ҳалиги одамнинг кўзи очилди". Мусулмон олимлар эса, бу Зардўштнинг мўъжизаси эмас, балки ўсимликларнинг хусусиятини яхши билишига дахлдор, дейдилар. Зардўштнинг фикрлари ва қилган ишлари ўз замонасида маълум доирада ва ҳудудда эътиборга олинган бўлиши мумкин. Лекин, ҳеч қачон ва ҳеч Ким уларни оламшумул аҳамиятига эга, деган эмас. Ҳозирда деярли унут бўлиб кетггани ҳам шунга далилдир. Демак, зардўштийлик самовий дин эмас, Зардушт пайғамбар эмас, "Авесто" илохий китоб эмас. Бу дин, шахс ва китоб инсоният тақдирида деярли сезиларли бирор из қолдирган эмас. Ҳозирда ҳеч ким улардан фойдаланаётгани ҳам йўқ. Шунинг учун ҳам уларни ташвиқот қилаётганлар ғаразли мақсадни кўзлаётганлари аниқ.Моновия мазҳаби эса, Моний ибн Фотак исмли ҳаким - файласуф кишига нисбатан берилган бир тоифа бўлган. У Собур ибн Ардашар подшоҳлик қилган замонда пайдо бўлган. Баҳром ибн Ҳурмуз исмли подшоҳ кейинчалик уни қатл қилган. Моний христиан ва мажусий динларини қўшиб-чатиб, янги бир яратган. У Ийсо алайҳиссаломнинг пайғамбарликларига ишонар, Мусо алайҳиссаломнинг пайғамбарлигига эса ишонмас, аслида мажусий эди. Моний: олам икки кадимий аслдан - нур ва зулматдан яратилган, деб даъво қилган. Хулоса қилиб айтганда, бу мазҳабда ҳам биз учун фахр ёки эътиборга сазовор ҳеч нарса йўқ.\nАллоҳ таоло барчамизни Ўзи тўғри йўлга бошласин! Валлоҳу аълам!\nМасжидда турган дўппилар


Каталониялик сиёсатчиларга мустақиллик бўйича референдум учун 100 йиллик қамоқ жазоси берилди\n23:08 / 14.10.2019\nИспания олий суди 14 октябрда 2017 йил 1 октябрда Каталония мухторияти мустақиллиги бўйича ноқонуний референдум ўтказишга алоқадор бўлган каталониялик сиёсатчиларга жазо ҳукми чиқарди. Бу ҳақда ТАСС ахборот агентлиги хабар берди.\nУшбу иш бўйича судланган 12 кишидан бир қисми исён кўтаришга ундаш ва давлат пулини харжлаб юбориш бўйича айбдор деб топилган. Жумладан, мухторият ҳукумати раҳбарининг собиқ ўринбосари Ориол Жункерас 13 йиллик қамоқ жазоси олди.\nШунингдек, Каталония миллий ассамблеясининг собиқ етакчиси Жорди Санчес ва “Омниум културал” ташкилоти раиси Жорди Куишарт 9 йилга озодликдан маҳрум этилган. Мухторият парламентининг собиқ спикери Карме Форкадель 11 йил 6 ойлик қамоқ жазосига тортилган. Бундан ташқари, судланганларга турли давр давомида давлат лавозимларини эгаллаш тақиқланган.\nЎз навбатида, мухторият ҳукуматининг собиқ раҳбари Карлес Пучдемон ҳукмни даҳшат деб атаган.\n“Умумий ҳисобда 100 йиллик қамоқ жазоси. Қандай даҳшат”, деб ёзган Пучдемон твиттерда. “Ўғилларимиз ва қизларимизнинг келажаги учун бунга муносабат билдириш керак. Демократия учун, Европа учун. Каталония учун”, деб қўшимча қилган Пучдемон.\nБу орада Каталонияда норозилик намойишлари бошланиб кетди. Мухторият мустақиллиги тарафдорлари Барселона, Таррагона, Жирона ва бошқа шаҳарлар кўчаларига чиқишган.\nТартибсизликлар сабабли Испания ички ишлар вазирлиги мухториятда ҳуқуқ-тартибот ходимлари сонини кўпайтирган.


Прописка ислоҳоти: Кимлар учун нималар ўзгарди? | Qalampir.uz\nПрописка ислоҳоти: Кимлар учун нималар ўзгарди?\nЖамият\t18 Май 20:53 7536\nЖорий йилнинг 14 май куни Ўзбекистон Президенти Шавкат Мирзиёев “Тошкент шаҳри ва Тошкент вилоятида доимий прописка қилиниши лозим бўлган шахслар\n— Ўзбекистон Республикаси фуқаролари тоифаларининг рўйхати тўғрисида”ги қонунга ўзгартириш ва қўшимчалар киритиш тўғрисида”ги қонунга имзо чекди.\nҚонун қабул қилинганидан кейин ўз ўзидан фуқароларда прописка тизимига оид кўплаб саволлар туғилди. QALAMPIR.UZ мухбири Феруза Нажмиддинова прописка қилиш бўйича саволларга жавоб олиш учун Тошкент шаҳар ИИББ Миграция ва фуқароликни расмийлаштириш бошқармаси бўлим бошлиғи Мўминов Фаррух билан суҳбатлашди.\n– Қонунга қандай ўзгаришлар киритилди ва бу ўзгаришлар қачондан кучга киради?\n– Авваламбор ушбу қонун билан амалда бўлган рухсат бериш тушунчасига эга бўлган “доимий прописка” атамаси “доимий яшаш жойи бўйича рўйхатга олиш” сўзларига ўзгартирилди. Кейинги ўзгартириш Тошкентда фуқаролар биринчи ва иккинчи даражали қариндошларини ўзларининг доимий яшаш жойи бўйича рўйхатда бўлган манзили билан бир қаторда эндиликда ўзларининг эгалигидаги хусусий мулкидаги уй-жойга ҳам прописка қилиши мумкин бўлди. Илгари амалда бўлган қонунда Тошкент шаҳрида доимий рўйхатда бўлган фуқаро ўзининг қариндошини фақат пропискада турган манзилга доимий рўйхатга қўйиш ҳуқуқига эга эди.\n– Дейлик, бир фуқаро Бухоро вилоятида доимий пропискада туради. Лекин Тошкент шаҳрида номида уй бор. Унинг ўзи ёки биринчи, иккинчи даражали қариндошини Тошкентда пропискадан ўтказиш жараёни қандай кечади?\n– Янги қонун билан эндиликда Бухоро вилоятида доимий рўйхатда турган фуқаро ўзининг биринчи ва иккинчи даражадаги яқин қариндошини Тошкент шаҳридаги номидаги уйига доимий рўйхатга қўйиш ҳуқуқига эга бўлди. Фуқаро ўзи Бухорода доимий рўйхатдан ўчиб туриб, Тошкентдаги уйига доимий рўйхатдан ўтиб, кейин қариндошини рўйхатга қўйиши амалиёти бекор бўлди. Эндиликда у Бухорода доимий рўйхатдан ўчмасдан қариндошини Тошкент шаҳридаги ўзининг мулки бўлган уйга пропискага қўйиши мумкин. Шу билан бирга рўйхатнинг 5-банди асосида доимий яшаш жойи бўйича рўйхатга қўйиш учун эр-хотин никоҳдан кейин 1 йил бирга яшаши кераклиги ва бир йил ичида никоҳи бекор қилинган тақдирда доимий рўйхати бекор бўлиши тўғрисидаги қоидалар ҳам олиб ташланиб, фуқаролар ўзаро қонуний никоҳдан ўтган кундан бошлаб, ўзларининг доимий рўйхатда турувчи манзил бўйича турмуш ўртоқларини пропискадан ўтказиш ҳуқуқига эгалар. Қонуний никоҳдан сўнг 1 йил кутишга зарурат йўқ. Никоҳ бекор қилинганда ҳам прописка сақланиб қолади.\nЎзгаришлардан яна бири тегишли, лавозимларга сайланган, тайинланган ва тасдиқланган фуқароларга ҳам республика аҳамиятига молик бошқа давлат ташкилотларига ишга таклиф этилаётган юқори малакали мутахассислар учун лавозимни эгаллаб туриш даврида бериладиган доимий яшаш жойи бўйича рўйхатга олиш ҳуқуқи чеклови бекор қилинди. Мазкур қонун билан доимий рўйхатни ишдан кетиш муносабати билан бекор қилиш амалиётидан тўлиқ воз кечилди. Демак, ишлаётган одам доимий рўйхатдан ўтганидан кейин, агар маълум сабаблар билан ишдан четлатилса ёки бошқа хизмат вазифаларига ўтказилса, унинг доимий рўйхати сақлаб қолинади, бекор қилинмайди.\nКўпчилик фуқаролар томонидан катта мамнуният билан қарши олинган асосий ўзгаришлардан яна бири, қонунга 11-1-бандининг киритилиши бўлди. Бу нима дегани? Эндиликда давлат идораларида узлуксиз 5 йил меҳнат фаолиятига эга бўлган мутахассислар ҳеч қандай тўсиқларсиз Тошкент шаҳри ва Тошкент вилоятида ўзларига истаган манзил бўйича доимий рўйхатдан ўтишлари мумкин. Айтайлик, Тошкент шаҳрида бир мактаб ўқитувчисининг фаолияти 5, 6, 7 йил ёки ундан ошиқ. Уни доимий рўйхатга қўйишда илгари турли тўсиқлар бўлган. Энди бу тўсиқлар олиб ташланди. Ишхонасидан 5 йилдан бери меҳнат қилаётгани ҳақида берилган маълумотнома асосида ўзи хоҳлаган манзил бўйича доимий рўйхатдан ўтиш ҳуқуқига эга бўлди.\n– Беш йил давомида дарс берган ўқитувчи доимий рўйхатдан ўтиш учун қаерга мурожаат қилиши ва қандай ҳужжатлар тақдим этиши талаб этилади?\nМазкур қонуннинг 11-1-бандига мос келувчи давлат идораларида хизмат олиб борувчи мутахассис энг аввало ўзи танлаган, доимий рўйхатдан ўтмоқчи бўлган ҳудудидаги туман миграция ва фуқароликни расмийлаштириш бўлинмасига уй эгасининг аризаси, фуқаролик паспортлари, иш жойидан охирги 5 йил давомида узлуксиз ишлаётгани ҳақида маълумотнома ва турар-жой кадастрини тақдим этиб, рўйхатга қўйиш ҳуқуқига эга бўлади.\n– Фуқаролар фикрлари қандай ўрганилди? Сўровнома ўтказилдими ёки сизларга келаётган мурожаатларга асосан ўзгартириш киритилдими?\n– Ўрганишлар давомида жамоатчилик томонидан қўшимча қандай ўзгартиришлар киритилиши мумкинлиги тўғрисида фикрлар билдирилди. Уша фикрлар жамланган ҳолда куни кеча имзоланган қонун лойиҳаси қабул қилинди. Кенг жамоатчилик фикрини инобатга олган ҳолда.\n– Лойиҳани тайёрлашда қайси ривожланган давлатлар тажрибаси ўрганилди?\n– Ушбу қонун лойиҳасини ишлаб чиқишда кўпгина давлатлар тажрибаси ўрганилди. Масалан, Беларусь, Грузия, Жанубий Корея, Индонезия, Латвия, Малайзия, Мексика, Озарбайжон, Россия, Франция, Япония давлатларининг прописка тизимига оид тажрибалари ўрганиб чиқилди. Ушбу давлатларда шахс ҳақидаги маълумотларнинг идоралараро электрон шаклда интеграциялашуви йўлга қўйилганлиги юқоридаги каби жараёнларнинг долзарб ҳисобланмаслигини кўрсатди. Яъни улар аҳолининг миграция жараёнларини электрон ахборот алмашинуви орқали назорат қилиб боришади. Бизда ҳам ушбу жараённи сентябрдан бошлаб интеграциялашув ва бошқаларни ҳисобга олган ҳолда аҳолига қулайлик яратиш, уларни манфаатларидан келиб чиққан ҳолда татбиқ этиш назарда тутилмоқда.\n– Биламизки, янги қурилаётган уйларни сотиб олса, доимий рўйхатдан ўтиш мумкин. Аммо у уйларни сотиб олишга ҳамманинг ҳам қурби етмайди. Ўзгартиришлардан сўнг, бу борада қандай янгиликлар бўлди?\n– Ўзбекистон Республикаси Президентининг 5489-сонли фармони билан 2020 йил 1 апрелдан бошлаб, Тошкент шаҳри ва Тошкент вилоятида доимий рўйхатга эга бўлмаган фуқароларга ушбу ҳудудларда ўзлари хоҳлаган, яъни фақат “новостройка” эмас, балки иккиламчи бозордан хоҳлаган уй-жойларини харид қилиб, шу уйларига тўсиқларсиз рўйхатдан ўтиши ва ўзларининг яқин қариндошларини ҳам доимий рўйхатга қўйиш имконияти пайдо бўлди.\n– Доимий рўйхатдан ўтиш учун бирор фуқаро мурожаат қилса, рўйхатдан ўтказиш неча кунда амалга оширилади?\n– 2020 йил 1 сентябрдан бир қатор енгилликларни амалиётга жорий қилиш назарда тутилган. Қисқача айтганда, ҳозирги кунда фуқаронинг доимий ёки вақтинча яшаш жойи бўйича рўйхатсиз яшаши 10 кун бўлса, 15 кунга узайтирилди. Энди 15 кун давомида фуқаро вақтинча ёки доимий яшаш жойи бўйича яшаса жарима ёки маъмурий жавобгарликка тортилмайди. Шу билан бирга белгиланган муддатда 1 сентябрдан доимий рўйхатга қўйиш ишлари 3 кундан 1 кунга қисқартирилди. Ўша куннинг ўзида амалга оширилади.\n– Мурожаат қилувчилар жуда кўп. Бу қандай амалга оширилади?\n– Албатта, мурожаат қилувчилар кўп. Биз 1 сентябргача пропискага қўйиш тизимини соддалаштириш механизмини ишлаб чиқяпмиз. Фуқароларни куттириб қўймаслик, овора бўлиб, қайтиб келмаслик мақсадида мурожаат тушган заҳоти, яъни бир кунда рўйхатга қўйиш механизмини жорий қиламиз. Шу билан бирга 1 сентябрдан фуқароларни доимий рўйхатга қўйиш олдинги рўйхатда турган жойидан рўйхатдан чиқармасдан амалга оширилади. Бу нима дегани? Ҳозирги кунда пропискаси Наманган ёки Бухорода бўлган бир фуқаро Тошкент шаҳрига рўйхатга ўтмоқчи. У йўлкира, вақт сарфлаб вилоятга бориб, рўйхатдан ўчиб, кейин Тошкентга қайтиб, рўйхатдан ўтиши керак. 1 сентябргача янги тизим тайёрлаяпмиз. Энди фуқаролар олдинги яшаш жойи бўйича рўйхатдан ўчмасдан туриб, рўйхатга ўтаётган жойининг ўзида автоматик тарзда олдинги рўйхатлари бекор бўлади. Бу жуда катта қулайлик.\nЯна бир янгилик, паспортга “Доимий рўйхат” деган тўртбурчак шаклдаги штампимиз бор эди, у ерга манзил ҳам ёзиларди, ўша штампни паспортга босиш амалиётидан тўлиқ воз кечилади. Буларнинг бари идоралараро электрон тизим орқали марказлаштирилган тартибда амалга оширилади.\n– Вояга етмаган болаларнинг рўйхатда туриш масаласи нима бўлади?\nЎзбекистон шароитида илк маротаба фуқароларга қулайлик яратиш мақсадида ушбу фармон билан 1 сентябрдан бошлаб, вояга етмаган болаларни доимий рўйхатга қўйиш, уларга фуқаролик ҳолатлари далолатномаларини ёзиш органлари (ФҲДЁ) томонидан туғилганлик ҳақида гувоҳнома бериш жараёнида ота ёки онасининг доимий рўйхати манзили бўйича автоматик тарзда рўйхатга киритиб қўйилади.\nпрописка Тошкент шаҳри\n26 Май 14:40 47016\n27 Май 20:39 33906\n26 Май 09:01 32019\n28 Май 21:12 30662\n28 Май 08:06 24914


ЕИ Вашингтон саммитига ҳозирланмоқда\nКеласи ҳафта Вашингтонда глобал молия тизимидаги инқироздан чиқиш йўл-йўриқларига бағишланган олий даражали учрашув иш бошлайди.\nМазкур саммитга ҳозирлик кўриш мақсадида ЕИга аъзо 27 давлат раҳбари 7 ноябр куни Брюсселга тўпландилар.\n15 ноябр кунга режалаштирилган саммитга АҚШ президенти Жорж Буш мезбонлик қилади. Ушбу саммитда жаҳондаги иқтисоди ривожланган 20 давлат раҳбари иштирок этади.\nЕИ етакчилари бугунги учрашувда глобал молия тизимини ислоҳ қилишга оид ягона ёндашув ишлаб чиқиш ҳақидаги Франция таклифини муҳокама қиладилар.\nЕИга раислик қилаётган Франция иқтисодий бўҳронни бартараф этишда Халқаро валюта жамғармаси ролини оширишни ҳам таклиф қилмоқда.


4 июль, 2021, 18:12\nТеглар:Исроил Мадримов | Иқболжон Холдоров\nКўпчиликни қизиқтирган саволга жавоб...\nОлимпия ўйинлари старт олишига ҳам оз муддат қолмоқда. Табиийки, Ўзбекистон бокс терма жамоаси аъзоларидан ҳам юқори пробали медаллар кутилмоқда. Улар қуйидаги таркиб билан иштирок этади:\nКўпчиликда "Нима учун Иқболжон Холдоров, Исроил Мадримов ёки Саиджамшид Жаъфаров Олимпиадада иштирок эта олмайди?" деган савол туғилиши табиий ҳол.\nБунинг сабаби, улар Олимпиадага йўлланма берувчи лицензион турнирга бормаган. Бошқача айтганда, улар таркибда танланмаган.\n-63 кг вазнда бу турнирга бориш учун Элнур Абдураимов ва Иқболжон Холдоров, -69 кг вазнда Бобоусмон Ботуров ва Шаҳрам Ғиёсов ўртасида спарринг жанглари бўлиб ўтган. Бу жанглардан сўнг, Элнур Абдураимов ва Бобоусмон Ботуров асосий таркибда мусобақада иштирок этадиган бўлди. 2020 йил март ойида Иорданияда бўлиб ўтган лицензия берувчи квалификацион турнирда иккала боксчи ҳам йўлланмани қўлга киритди. Абдураимов ўз вазнида финалга қадар етиб бориб, қозоғистонлик Закир Сайфулинни мағлуб этган ҳолда чемпион бўлди, Бобоусмон Ботурув ярим финалда мезбонлар вакили Зеяд Эшаишга имкониятни бой бериб, бронза медаль билан кифояланди.\n-75 кг вазнда Фанат Қаҳрамоновнинг бориши кўпчиликнинг эътирозига сабаб бўлмоқда. Лекин бу ерда шундай вазият бўлдики, у ҳар қандай ҳолатда Олимпиадага боришга мажбур. Акс ҳолда бизда -75 кгда ҳеч ким иштирок этмайди. Аслида турнир олдидан бу вазнда Бектемир Мелиқўзиев терма жамоага жалб қилинган эди. Терма жамоанинг биринчи ва иккинчи рақамли аъзолари Иорданияга бир неча кун олдин бориб, машғулотларни у ерда давом эттирди. Лекин мусобақага 3 кун муддат қолганда Мелиқўзиев билан боғлиқ допинг муаммоси ечилмагани сабаб, у мусобақада иштирок эта олмайдиган бўлди. Фанат Қаҳрамонов эса Истанбулдан Ўзбекистонга қайтаётган йўлидан қайтариб чақириб олинган. Қаҳрамонов турнирда чорак финалга қадар бориб қозоғистонлик Абилхан Аманкулга мағлуб бўлди. Кейинчалик жорий йилнинг май ойида Францияда якуний жаҳон квалификацион турнири бўлиши ва биздан -75 кг вазнда бошқа боксчига имконият берилиши кўзланганди. Аммо бу мусобақа пандемия сабабли бекор қилингач, BTF рейтинги бўйича йўлланма бериладиган бўлди. У вақтда Жаъфаров ҳали катта мусобақада натижа қилмаган, Мадримов эса ҳаваскордан кетиб, профессионал боксда фаолият олиб бораётган эди ва табиийки, уларда етарлича рейтинг очколари ҳам йўқ бўлган.\nШундай қилиб, Осиё минтақаси бўйича -75 кгда Фанат Қаҳрамонов ва -81 кгда Дилшодбек Рўзметов йўлланмага эга чиқди. Қаҳрамоновнинг ўрнига бошқа бирон боксчини олиб кетиш мумкин эмас. Лицензия айнан Қаҳрамонов номига берилган. Ёки у боради, ёки ҳеч ким. Биз эса барча боксчиларимизга омад ёр бўлишини тилаб қоламиз.\nБоксчиларимизга омад! Хакикий узбек углонлари мана шулар! Футболчиларимиз эса узбек латталари!\nҚаҳрамонов ва барча олимпиячиларимизга омад тилаймиз, уларга ишонамиз.


«Шарқ тароналари» Жанубий Корея санъаткорлари нигоҳида\nМаълумки, айни пайтда Самарқанд шаҳрида анъанавий “Шарқ тароналари” халқаро мусиқа фестивалига қизғин ҳозирлик кўрилмоқда. Ушбу нуфузли маданий анжуманнинг хорижлик иштирокчилари ҳам мамлакатимизга келишни интиқлик билан кутишаётир.\nФестивалда ўз иқтидорини намойиш қилиш олдидан Корея Республикаси санъаткорлари Регистон майдони саҳнасидаги чиқишларига фаол тайёргарлик кўришаяпти. Бунинг учун куй-қўшиқларни астойдил машқ қилишдан ташқари, муносиб композиция ва либослар ҳам тайёрланмоқда.\nМазкур анъанавий халқаро анжуман олдидан “Жаҳон” ахборот агентлиги мухбири Сеулда Жанубий Кореянинг санъаткорлари делегацияси аъзолари билан суҳбатда бўлди.\nМун Хюнг Сук,\nделегация раҳбари, Фольклор ижодиёти халқаро ташкилотининг Осиё мамлакатлари бўйича бош директори:\n— Гўзал Самарқанддаги “Шарқ тароналари” халқаро мусиқа фестивалида 20 йил мобайнида Корея Республикасидан кўплаб ижодий гуруҳлар иштирок этган. Бундай тадбирларда қатнашар экансиз, ўзингиз учун ўзбек халқининг бой тарихи ва маданиятидаги янги саҳифаларни кашф қиласиз, янги дўстлар орттирасиз, тажриба ва ғоялар алмашишга муяссар бўласиз...\n“Шарқ тароналари”да яна бир бор иштирок этиш мен учун улкан шарафдир. Биз “Poong Ryu” ижодий мусиқа гуруҳи билан биргаликда ажойиб дастур тайёрлаганмиз. Умид қиламанки, у Самарқандда барчага хуш келади. Ўз навбатида, ушбу халқаро мусиқа фестивали чоғида бошқа иштирокчи мамлакатларнинг мусиқий маданияти билан танишишни орзиқиб кутаяпман.\nШуни алоҳида таъкидлашни истар эдимки, бундай нуфузли ва анъанавий халқаро мусиқа анжумани халқлар ўртасидаги дўстлик ҳамда ҳамкорлик ришталарини мустаҳкамлашдек эзгу мақсадга хизмат қилиши катта эътиборга моликдир.\nЛи Чонг Хва,\n“Poong Ryu” ижодий жамоаси рақс гуруҳи раҳбари:\n— “Шарқ тароналари”дек маҳобатли халқаро маданий анжуманда дунёнинг 54 мамлакати вакиллари қаторида иштирок этишимиздан беҳад мамнунмиз.\nБундай фестиваллар куй-қўшиқ ихлосмандларига дунё халқларининг, шу жумладан, Корея Республикаси жамоаси вакилларининг чиқишлари билан яқиндан танишиш учун ажойиб имконият яратади.\nФурсатдан фойдаланиб, “Шарқ тароналари”нинг барча қатнашчисига омад ёр бўлсин, дейман. Ўзбекистондек кўҳна заминдаги ижодий сафарлари мазмунли ўтишига тилакдошман.\nМазкур рукндаги бошқа мақолалар: « Ўзбекистоннинг Буюк Ипак йўли тараққиётига қўшган ҳиссаси Валенсияда бўлиб ўтган халқаро конференцияда муҳокама этилди\tМиллий кашталар сеҳри »


16 сентябрь, 2019, 00:24 414\nТеглар:Суперлига | Локомотив | Металлург | Самвел Бабаян\nСуперлига 19-туридан ўрин олган "Локомотив" ҳамда "Металлург" жамоалари ўртасидаги ўйиндан (1:1) сўнг "темирйўлчилар" устози Самвел Бабаян ўз фикрларини билдириб ўтди.\n"Локомотив" учун ҳамма ўйин қийин кечяпти. Ҳар бир жамоа бизга қарши жуда жиддий қаршилик кўрсатяпти. Бунда албатта ўзимиз айбдормиз чунки бугун захирадаги кучлар билан бирга рақибни мағлуб эта олмадик. Жамоа биринчи бўлимда ёмон ўйнамади. Ҳисобда олдинга чиқиб олдик ва вазият назоратимиз остида эди.\nЛекин иккинчи бўлимда негадир ўзимизни йўқотиб қўйдик. Бундан ташқари терма жамоаларга номзод олти нафар футболчимиз турлича ҳолатда етиб келишди. Танаффус пайтида йигитларга охиригача курашиш лозимлигини уқтирдик, аммо барчаси биз ўйлагандек бўлиб чиқмади. Афсуски, бугунги ўйинда қимматли очколарни бой бердик. Бу ўйин бизга дарс бўлди, лекин қўлни кўтармаймиз ва охиригача курашамиз.\n- Жамоа икки ҳафта расмий учрашув ўтказмаслиги бундай ўйинларда ўз таъсирини кўрсатадими?\n- Кўрсатади, албатта. Футболчилар терма жамоаларга кетади, клуб қолган ўйинчилар билан машғулотларни давом эттиради, тонус ўзгариб туради. Аввалги турда "Бунёдкор"га қарши яхши ўйин намойиш этгандик ва балки танаффус бўлмаганида бугунги беллашувда ҳам ўзимизни кўрсата олардик.\n- Бугунги ўйинда сизни энг кўп хафа қилган нарса нима?\n- Иккинчи таймда биз курашларни ютқаздик. Ўйин пайтида жамоа нотўғри пас бериши ёки дарвозага тўпни нотўғри йўлллаши мумкин. Ҳаммасини тушунса бўлади, фақат курашларда ютқазмаслик керак. Мен қўл остимдаги жамоа биринчи навбатда курашда ютқазмаслигини хоҳлайман", - деб Бабаяннинг сўзларини келтириб ўтди клуб матбуот хизмати.\nЮссизда ор номус деган нарса умуман йуғакан ӯзбекистондан бошқа жойда буни мураббий деб билмайди куперди ӯғилчаси\nЛокомотив боткокга тикиб ташлайсан офарин сенга ва сени тарафдошларинга афсус шундай команда\nMTJ da kursatgan karomatlaring dars bumagan sanga shu bitta uyin dars bularmidi...\nQanday yuz bn uzbga kelib lokoda ishlayabsan xayronman.


Тузалганлар сони 7 киши\nЭнди футболимиз ўзгаради. Мажбурлаб пул йиғилмайди, ўйинлар келишилмайди, Бабаян бўлмайди, «кал Гейнрих» терма жамоага чақирилмайди, хуллас жуда кўп «муаммоларимиз» бир нутқ билан ечилиб кетгандек, назаримда. Аммо...\n2006 йилда бир жиноий иш юзасидан Италиянинг «Ювентус» клуби бош директори Лучиано Моджининг телефон қўнғироқлари «эшитилганда», бошқа ҳақиқатлар юзага чиқади - Моджи 2004/05 йилги мавсумда жамоаси ўйинларига «ўз ҳакамларини тайинлаш»да баъзи функционерлар билан мулоқотлар қилар экан. Иш катталашиб кетади ва:\n- Лучиано Моджи умрбод футболдан четлатилади, келишилган ўйинлар уюштиргани учун Неаполь суди уни 5 йилга озодликдан маҳрум қилади.\n- ҳакам Массимо де Сантис 4.5 йилга футболдан четлаштирилади.\n- Италия футбол федерацияси президенти ва вице-президенти истеъфога чиқади.\n- «Режжина» президенти Лило Фонти 20 минг фунт жарима тўлаб, 2.5 йилга футболдан четлаштирилади.\n- Адриано Галлиани 5 ойга футболдан четлаштирилади.\n- «Ювентус» ижрочи директори Антонио Жираудо умрбод футболдан четлаштирилади.\n- «Милан», «Лацио» ва «Фиорентина» В серияга сургун қилинади, аммо апелляциядан кейин жарима очколари билан бирга А Серияда қолишади.\n- «Ювентус» В серияга сургун қилинади ва Чемпионлар Лигасидаги ўрнидан маҳрум қилинади. Икки чемпионлик тортиб олинади.\n2015 йилги чемпионатда «Пахтакор» - «Металлург» ўйинида ҳисобда 0:2 ҳисобида орқада бораётиб, икки голни пенальтидан уриб, 3:2 ҳисобида ғалаба қозонган, мазкур ўйинда келишилганлик аломатлари бўлганига ишора қилинганди. Гап фақат иккита пенальти қўйган ҳакамда эмас, «Металлург» бош мураббийи ўша ўйиндан кейин мавсум охиригача футболдан четлатилганини ҳам эслаймиз. «Пахтакор» ҳақида эса, ЎФФнинг ўша пайтдаги президенти Мираброр Усмонов аччиқ гапларни айтган - «бундай ғалаба билан эртага қайси юз билан чемпионлик медалини тақиб юришаркин?».\nУсмонов бу масалага ўша мавсум охирида яна қайтилишини ва яна кимдир қаттиқ жазоланишини ваъда берганди. Кейинчалик, «Пахтакор» чемпионлик медалини тақди, ҳеч ким жазоланмади, ҳаммаси «унутилди». Аслида нима бўлганди, ким ким билан келишган, ким кимга қўнғироқ қилган, ҳаммаси мавҳумлигича қолганди.\nЭслаётганимнинг сабаби, бу мавзуга тунов куни энди ЎФАнинг янги президенти Очилбой Раматов ҳам қайтди.\n«Ўйинларда офсайддан урилган голлар ҳисобга олиниши, йўқ жойдан пенальти берилиши, бор пенальти берилмаслиги, футболчилар рақибга пенальти ишлаб ёрдам бериши кузатилади. Икки йил олдин бўлган «Металлург» билан «Пахтакор» ўйинини биласизлар-а? Кимлардир аралашганди. Бу ўзбек футболидаги энг аҳмоқгарчилик бўлганди. Ғирром бўлган жойга мухлис келмайди-ку?», - деб куйиниб гапирди ЎФА раҳбари.\nҲаммаси тушунарли. Ғирром дейилганда фақат ҳакамнинг ҳаракатлари назарда тутилмагани шубҳасиз, чунки Раматов ҳам «кимлардир аралашганди» деяпти.\nБундай баёнотдан кейин қандай воқеа содир бўлиши керак?\nЎФА раҳбарининг сўзлари жуда қиммат туради. Бир гап айтилдими, унинг орқасида аниқ исбот ва далил бўлиши керак. Демак, кейинги ҳаракат ўша воқеа юзасидан далилларнинг тақдим этилиши ва аслида нима воқеа бўлгани очиқ ойдин оммага маълум қилиниши шарт. Шунингдек, ўша воқеада иштирок этган «кимлардир» ошкор қилиниб, улар жазоланиши, ўша ўйин натижаси бекор қилиниб, «Пахтакор»ни нафақат ўша ўйиндаги уч очкодан, умуман ўша мавсумдаги чемпионликдан маҳрум қилиш лозим.\nБир неча мухлиснинг сўкиниши учун клублар юз миллионлаб жарима тўлаётган бир пайтда, бир клубнинг ўша «сўкиниш маъносидаги иш»ни ўзбек футболига нисбатан қилишига нега кўз юмилиши керак? Ахир Туриннинг «Ювентус» клубининг ҳам ўтган чемпионатдаги ишлари кавланиб, оқибатда 2 чемпионлик унвонидан маҳрум қилинмаганмиди?\nТўғри, ўша пайтдаги «Пахтакор» раҳбарлари ҳозир йўқ, бутунлай бошқа инсонлар томонидан амалга оширилган. Аммо, клуб ўша, чемпионлик унвони музейда турибди, ахир ўғрини ушлашгач, ўғирланган мол ортга қайтарилмайдими?\nРаматовда ҳам, икки йил олдинги Усмоновда ҳам «Пахтакор»ни жазолашга етарли асос ҳам далил ҳам йўқ. Усмонов ўшанда ўйин атрофида пайдо бўлган гап-сўзлардан келиб чиқиб, Раматов эса, ўша пайтдаги «Пахтакор»нинг асосий рақиби «Локомотив» раҳбари бўлгани учун, ўша воқеа қаттиқ таъсир қилиб, ҳалигача эсдан чиқмаганликдан айтиб юборган бўлиши мумкин.\nМумкин, диванда ўтирганимизда, яъни ҳеч қандай аниқ маълумот бўлмаганда, ҳамма вариантни ҳисобга олишга мажбурмиз.\nУ ҳолда, «Пахтакор» ўз шаънини ҳимоя қилиши, ЎФА раҳбарини туҳматда, клуб шаънига путур етказишда, асоссиз айб қўйишда айблаши керак. Жамоанинг «Металлург» билан ўйиндаги ҳалол иродали ғалабаси ва бунинг орқасидан ўша йилги чемпионлиги шубҳа остига олинмоқда, буни бутун Ўзбекистон эшитмоқда, ўқимоқда. Клуб учун ўз шаъни, имижи муҳим эмасми?\nАгар мен ёки бошқа журналист «Пахтакор»ни келишилган ўйинларда айблаб мақола ёзсам, эртасигаёқ клуб расмий сайтида шапалоқдек раддия чиқишига ишонаман. Бундай ҳолатлар жуда кўп кузатилган, клуб матбуот хизматининг бу борада жуда фаоллиги ва клуб шаънини муносиб ҳимоя қила олишига кўп бор гувоҳ бўлганман ва бошқа клублар ҳам бундан ўрнак олса арзийди. Аммо нега клуб ҳозир жим? Раматовга, оддий журналист эмас, расмий шахсга, айнан футболимизнинг бошида турган инсоннинг бу айбловига нега жим турибди?\nЁки бу нутқ балки яна икки йилга унутилиб кетишидан умидворми? Воқеани яна кавлаб, исбот талаб қилинса, вазият чигаллашиб кетишидан қўрқилмоқдами? Яъни ЎФА президенти қўлида ростан ҳам исбот борки, «Пахтакор» буни биладими?\nҲар қандай ҳолатда ҳам бундай баёнотлар шунчаки, жимжитлик билан ўтиб кетмаслиги, орқасидан, ё у ёки бу жараённинг бошланишига ҳизмат қилиши шарт эди. Аммо ҳозирча ўзгариш йўқ.\nҲеч нарса ўзгаргани йўқ.


Қозоғистон ва Хитой ўртасида дунёда энг йирик чегара олди маркази қурилмоқда - BBC O'zbek\nҚозоғистон ва Хитой ўртасида дунёда энг йирик чегара олди маркази қурилмоқда\nШодиёр Сайф Би-би-си, Олма-ота\nҚозоғистон ва Хитой ўртасида дунёда муқобили бўлмаган чегара олди ҳамкорлик марказини қуришмоқда.\nИкки мамлакат чегарасида жойлашган ушбу марказнинг катталиги 528 гектарни ташкил қилади ва ушбу ҳудудида савдо сотиқдан тортиб, бизнес юритиш имконлари бўлиши вада қилинмоқда.\nМарказ қурилгач, икки давлат фуқаролари унинг ичида визасиз савдо сотиқ қилиши мумкинлиги айтилмоқда.\nҲамкорлик маркази доирасида Қозоғистон ўз ҳудудида 70 минг кишилик туман қурмоқчи, Хитой эса бошланишига 250 мингдан зиёд аҳолиси бор шаҳар қуришни режалаштирган.\nҚозоғистонлик зиёлиларни мамлакатнинг шундоққина чегарасида бундай катта Хитой шаҳарининг барпо этилиши хавотирларга сола бошлаган, дейди Хоргос чегара олди халқаро ҳамкорлик марказининг Қозоғистон томонидаги қурилишларини бориб кўрган Би-би-си мухбири Шодиёр Сайф.\nХоргос чегара олди ҳамкорлик маркази\nМен кенглиги 185 гектар жойда қурилиши олиб борилаётган нуқтада турибман. Қозоғистон томонидан қурилаётган ҳамкорлик марказининг катталиги айнан шунчани ташкил қилади.\nЙўллар, кўприклар билан бирга ҳаво қўналғасини эслатиб юборувчи бир бирига ўхшаш икки бино қуриб битказилган. Бу бинолар чегара ўтиш нуқтаси бўлиши ва 528 гектардан иборат ноёб марказга кириш ва чиқиш қайдлари ўтказилади.\nУшбу чегара ўтиш нуқтаси Қозоғистоннинг қуруқликдаги мен кўрган чегара ўтиш нуқталари ичида энг ҳашаматлиси бўлса керак.\nҲукумат бу билан хитойликлларга сарҳадларимизга кириш учун йўл очмоқдами? Шу масалаларни жамаотчилик орқали кўтаришимиз керак. Биз хитойликларга шаҳар солма деб айтолмаймиз, биз ҳам 200 минг кишилик шаҳар қуришимиз керак\nМутахассислар Хоргос чегара олди халқаро ҳамкорлик марказини келажакда улкан савдо мажмуасига айланишини айтишади. Ушбу марказда йилиги миллиард миллиард доллар Қозоғистон ва Хитой ўртасида айланиши кутилмоқда.\nУшбу марказда қурилиши ишлари жаддаллик билан амалга оширмоқда.\nҚозоғистон томонидаги қурилиш ишларига 2,5 миллиард доллардан кўпроқ пул кетиши кутилмоқда.\nУнда беш юлдузли меҳмонхоналардан тортиб, сайёҳлик марказлари, хиёбон, товарларни бошқа юк машинага ўтказиш ва сақлаш учун махсус павилионлар қурилиши кутилмоқда.\n"Хоргос" чегара олди халқаро ҳамкорлик маркази капитал қурилиш департаменти директори Улан Жазилбекнинг айтишича, айни кунларда Қозоғистон ва Хитой ўртасида бир кеча кундузда 100 та юк машинаси ўтаётган бўлса марказ ишга тушгач бу кўрсатгич 500 тага етади.\nАммо оддий чегара ўтиш нуқтасидан марказнинг фарқи шундаки, бу ерга келган одамлар фақатгина 500 гектардан ортиқ марказ ичида юриш билан чекланади.\nХитойнинг ёда Қозоғистоннинг бошқа ҳудудларига ўта олишмайди.\nОлиб келинган юклар ҳам марказдаги махсус павилионларда бошқа машиналарга юкланиб олиб кетилади.\nХалқаро ҳамкорлик маркази матбуот котиби Галина Алкешеванинг айтишича, Ўзбекистон фуқаролари ҳам Қозоғистонда юриш ҳуқуқини берувчи ҳужжатлари билан ушбу марказнинг ҳам Қозоғистон ва ҳам Хитой ҳудудида визасиз 30 кун юриши мумкин.\nМарказнинг нафақат Қозоғистон ҳаёти учун балки ғарбий Оврўпадан ғарбий Хитойга қурилаётган йўлда жойлашган давлатлар учун ҳам аҳамиятли бўлиши айтилмоқда.\n"Хоргос чегара олди маркзи Оврўпа давлатлари учун ҳам муҳим нутага айланиши мумкин. Ғарбий Оврўпадан Ғарбий Хитойга тортилаётган йўл ва ушбу марказ бир бирини тўлдириши мумкин", дейди eurasianet.org сайти муҳаррири Жуллиана Лилс.\nАйни дамларда Хоргос чегара нуқтасига олиб келувчи йўллар ўта тор, аммо кейинчалик биринчи даражали 5 қаторли автомобил ва темир йўл солиш кутилмоқда.\nМарказми ёки шаҳар?\nҚуриб қолган дарёнинг нариги томонидаги Хитой чегарасида ҳам ишлар қизғин кетмоқда.\nХитойликларнинг қозоғистонликларга нисбатан кўпроқ биноларни қуриб битказганини кўриш мумкин.\nАйнан Хитойнинг чегара лабида бошланишига 250 минглик шаҳар солиши қозоғистонлик зиёлиларни хавотирга солиб қўйган.\n"Ҳайрон қолган нарсам, қандай қилиб чегарада 200 минглик шаҳар қураяпти. Биз уларга қурманглар деб айтолмаймиз. Чунки улар ўз ерида солаяпти. Биз эса чегарада жойлашган Норинкўл туман марказини ичкарироққа олдик. Ҳукумат бу билан хитойликлларга сарҳадларимизга кириш учун йўл очмоқдами? Шу масалаларни жамаотчилик орқали кўтаришимиз керак. Биз хитойликларга шаҳар солма деб айтолмаймиз, биз ҳам 200 минг кишилик шаҳар қуришимиз керак," - дейди Қозоғистон Журналистлар Иттифоқи раҳбари Саидқази Матаев.\nҚозоғистон томонидан қурилаётган марказда атиги 70 минг иши ишлаб яшаши мумкин. Ушбу лойиҳа 2018 йилда бутунлай ишга тушиши режалаштирилган.


Зеленский Москвага бормайди – Украинанинг биринчи Президенти | Qalampir.uz\nЗеленский Москвага бормайди – Украинанинг биринчи Президенти\nОлам\t23 Апрель 19:04 7824\nУкраина Президенти Владимир Зеленский ва Россия Федерацияси Президенти Владимир Путиннинг ўзаро музокаралари ҳеч қандай вазиятда ҳам Москвада ўтказилмайди. Бу Украинанинг собиқ Президенти, Донбассдаги можарони ҳал қилиш бўйича алоқа гуруҳидаги Украина делегациясининг амалдаги раҳбари Леонид Кравчук айтиб ўтди.\n“Украина Президенти Донбассдаги можаролар масаласини ҳал қилиш бўйича, ҳеч қачон Москвага бормайди. Aгар Путинда Украина ва Россия ўртасидаги муносабатлар юзасидан глобал миқёсида музокара ўтказиш ғояси бўлса, у ҳолда ушбу музокаралар фақат бетараф давлатда ўтказилиши мумкин”, дейди Кравчук.\nКравчук икки давлат ўртасидаги музокараларга Финляндия ва Швейцария мезбонлик қилиши мумкинлигини қўшимча қилган.\nШунингдек, сиёсатчи Донбасснинг Украина томонидан назорат қилинмайдиган ҳудуди ҳам учрашув жойига айланиши мумкинлигини таъкидлаган.\n“Зеленский Донбассдаги учрашув Украинанинг назорати остидаги ҳудудда бўлиши зарурлигини айтмаган. Учрашув Донбасснинг исталган жойида, яъни Донецк, Луганск ёки ушбу икки вилоятнинг Украина томонидан назорат қилинмайдиган алоҳида туманларида хам бўлиши мумкин”, деган Леонид Кравчук.\nАввалроқ, Владимир Зеленский Владимир Путинни Донбассда учрашишга таклиф қилгани хақида хабар бергандик. Кейинроқ, ушбу таклифга жавобан Россия Президенти ҳар қандай қулай вақтда Украина раҳбари Владимир Зеленский билан икки томонлама муносабатларни Москвада муҳокама қилишга тайёр эканини эълон қилганди.\nМаълумот ўрнида, Леонид Кравчук Украинанинг биринчи Президенти ҳисобланади. У 1991-1994 йиллар оралиғида мамлакатга раҳбарлик қилган.\n15 Октябрь 12:14 35976\n15 Октябрь 17:43 34489\n16 Октябрь 12:16 23952\n15 Октябрь 20:31 23865


Амброксол ва йўтални сусайтирувчи воситаларни бир вақтда қўллаш йўтал рефлексини сусайиши оқибатида шиллиқни кўп миқдорда тўпланишига олиб келиши мумкин. Шунинг учун шифокор томонидан даволашдан кутилаётган фойда ва кузатилиши мумкин бўлган хавфни синчковлик билан баҳолагандан кейингина бундай мажмуани қўллаш мумкин\nАмброксол гидрохлориди каби балғам кўчирувчи воситаларни қўллаш билан боғлиқ терининг оғир шикастланишлари: Стивенс-Джонсон синдроми ва токсик эпидермал некролиз (Лайелл синдроми) ҳақида бир нечтагина хабарлар берилган. Умуман олганда уларни пациентларда асосий касалликни оғир кечиши ёки бошқа препаратни бир вақтда қабул қилиш билан тушунтириш мумкин бўлган. Шунингдек пациентларда Стивенс-Джонсон синдроми ва Лайелл синдромининг бошланғич босқичида носпецифик, иситма, лоҳаслик, ринит, йўтал ва томоқда оғриқ каби грипп симптомларини бошланишига ўхшаш кўринишлар кузатилиши мумкин. Носпецифик, грипп бошланишига ўхшаш симптомларда йўталга ва шамоллашга қарши препаратлар билан симптоматик даволашни янглишиб қўлланиши мумкин. Шунинг учун тери ёки шиллиқ қаватларни янги шикастланишлари пайдо бўлганида дарҳол тиббий ёрдамга мурожаат этиш ва амброксол гидрохлориди билан даволашни тўхтатиш керак.\nТаблеткалар лактоза сақлайди. Кам учрайдиган наслий галактозани ўзлаштираолмаслик, Лапп лактаза танқислиги ёки глюкоза ва галактозани сўрилиши бузилишлари бўлган пациентлар бу препаратни қабул қилмасликлари керак.\nАмброксол шиллиқ секрециясини кучайтириши мумкинлиги туфайли, бронхиал моторикани бузилишлари ва шиллиқ секрецияси кучайганда (масалан бирламчи цилиар дискинезия каби кам учрайдиган касалликларда) препаратни эҳтиёткорлик билан қўллаш керак. Буйрак функциясини бузилиши ёки оғир даражадаги жигар етишмовчилигини бўлган пациентларда таблеткаларни фақат шифокор билан маслаҳатлашгандан кейин қабул қилиш керак.\nОғир даражадаги жигар етишмовчилиги бўлган пациентларда жигарда ҳосил бўладиган метаболитларини тўпланиши кутилади.\nҲомиладорлик ёки эмизиш даврида қўлланиши. Амброксол гидрохлориди йўлдош тўсиғидан ўтади. Ҳайвонларда ўтказилган тадқиқотлар ҳомиладорликни кечиши, эмбрион/ҳомилани ривожланиши, туғруқ ёки постнатал ривожланишга бевосита ёки билвосита зарарли таъсирини аниқламаган.\nПрепаратни ҳомиладорликнинг 28-чи хафтасидан кейин қўллаш ҳомилага бирон-бир зарарли таъсирни намоён қилмаслиги ҳақида маълумотлар мавжуд. Лекин ҳомиладорлик вақтида дори воситаларини қабул қилиш юзасидан одатдаги эҳтиёткорлик чораларига риоя қилиш керак. Айниқса ҳомиладорликнинг I уч ойлигида Амброксолни қўллаш тавсия этилмайди.\nАмброксол гидрохлориди кўкрак сути билан ажралади. Гарчи чақалоқларга нохуш самаралар кутилмасада, эмизиш даврида Амброксол таблеткаларини қабул қилиш тавсия этилмайди.\nБолалар. 12 ёшдан ошган болаларда қўлланади. 12 ёшгача бўлган болаларда амброксолни бошқа дори шаклларида қўллаш тавсия этилади.\nАвтотранспорт ёки бошқа механизмларни бошқарганда реакция тезлигига таъсир кўрсатиш қобилияти. Автотранспортни бошқарганда ёки бошқа механизмлар билан ишлаганда реакция тезлигига таъсири юзасидан маълумотлар йўқ.\nҲозирги кунда одамларда дозани ошириб юборилиши юзасидан маълумотлар йўқ. Дозани ошириб юборилиши ва/ёки препаратни янглишиб қабул қилиш ҳақида кам сонли хабарлардан маълум бўлган симптомлар дори воситасини тавсия этилган дозалардаги маълум ножўя таъсирларига мос келади ва симптоматик даволашни талаб этади.\nАмброксол алмашинган бензиламин ва бромгексиннинг метаболити бўлиб ҳисобланади. Бромгексиндан метил гуруҳини йўқлиги ва циклогексил ҳалқасининг пара-транс-ҳолатида гидроксил гуруҳини мавжудлиги билан фарқ қилади. Турли тадқиқотлар амброксолнинг муколитик ва секретолитик таъсири исботларини аниқлаган.\nУмуман олганда перорал қўлланилгандан кейин таъсирини бошланиши 30 минутни ташкил қилади; индивидуал дозага қараб самараси 6-12 соат сақланади.\nАмброксол бронхиал секрециянинг сероз компонентини ошириши ҳақида маълумотлар мавжуд. Балғамнинг қовушқоқлиги камайтириши ва цилиар эпителийни фаоллашиши йўли орқали балғам клиренсини кучайтиради деб хисобланади.\nАмброксол альвеолаларда пневмоцитларнинг II типига ва бронхиолаларда Клар хужайраларига бевосита таъсир кўрсатиб, сурфактант тизимини фаоллаштиради. У ҳомила ва катта одам ўпкасининг альвеоляр ва бронхиал соҳасида сурфарктант ҳосил бўлиши ва секрециясини рағбатлантиради. Бу самаралар хужайралар культурасида ва in vivo шароитда намойиш қилинган.\nШунингдек амброксол антиоксидант самара намоён қилади. Амброксолни қўлланиши бронх-ўпка секретида амоксициллин, цефуроксим, эритромицин ва доксициклин каби антибиотикларнинг концентрациясини оширади.\nАмброксол перорал қўлланилгандан кейин деярли тўлиқ сўрилади. Перорал қўлланилгандан кейин Тmax 1-3 соатни ташкил қилади. Амброксолнинг бирламчи метаболизми оқибатида перорал қўлланилгандан кейин мутлоқ биокираолишлиги 1/3 га камаяди. Ҳосил бўладиган метаболитлар (масалан дибромантранил кислотаси, глюкуронидлар) сийдик билан чиқарилади. Плазма оқсиллари билан боғланиши 85% (80-90%) ни ташкил қилади. Плазмадан терминал ярим чиқарилиш даври 7-12 соатни ташкил қилади. Амброксол ва унинг метаболитининг ярим чиқарилиш даври тахминан 22 соатни ташкил қилади.\nАмброксол орқа мия суюқлигида аниқланади, йўлдош тўсиғи орқали ўтади ва кўкрак сути билан ажралади.\nАмброксолнинг тахминан 90% жигарда шаклланадиган метаболитлари кўринишида буйрак орқали чиқарилади. Амброксолнинг 10% дан камроғи ўзгармаган кўринишда буйрак орқали чиқарилади.\nОқсиллар билан юқори даражада боғланиши, тақсимланиш хажмини катталиги ва тўқималардан қонга секин қайта тақсимланиши туфайли, диализ ёки жадаллаштирилган диурез амброксолни чиқарилишини тезлаштириши кутилмайди.\nЖигарнинг оғир касалликларида амброксолнинг клиренси 20-40% га пасаяди. Жигарнинг оғир шикастланишлари бўлган пациентларда амброксолнинг метаболитларини тўпланишини кутиш мумкин.\nБронхиал секрецияни бузилиши ва шиллиқни ҳаракатланишини сусайиши билан боғлиқ ўткир ва сурункали бронхопульмонал касалликларни секретолитик даволашда қўлланади.\nАгар ўзгача буюрилмаган бўлса, Амброксол таблетка препаратининг тавсия этилган дозаси қуйидагиларни ташкил этади:\nКатталар ва 12 ёшдан ошган болалар: одатда доза биринчи 2-3 кун 1 таблетка суткада 3 мартани (суткада 90 мг амброксол гидрохлоридига эквивалент) ташкил қилади. Даволашни 1 таблеткадан суткада 2 марта (суткада 60 мг амброксол гидрохлоридига эквивалент) билан давом эттирилади.\nЗарурати бўлганида катталар ва 12 ёшдан ошган болаларда 2 таблеткадан суткада 2 марта (суткада 120 мг амброксол гидрохлоридига эквивалент) қабул қилиш билан терапевтик самара кучайтирилиши мумкин.\nТаблеткаларни бутунлигича, етарли миқдордаги суюқлик (масалан сув, чой ёки мева шарбатлари) билан овқатдан кейин қабул қилинади.\nАмброксол таблеткаларини шифокор маслаҳатисиз 4-5 кундан ортиқ қабул қилиш мумкин эмас.\nУмумий бузилишлар: ўта юқори сезувчанлик реакциялари (тери тошмаси, эшакеми, шиллиқ қаватлар томонидан реакциялар, ангионевротик шиш, диспноэ, қичишиш ва бошқа аллергик реакциялар), иситма, анафилактик реакциялар, шу жумладан анафилактик шок.\nТери ва тери ости клетчаткаси томонидан: эритема, терини оғир даражали шикастланишлари: Стивенс-Джонсон синдроми ва токсик эпидермал некролиз (Лайелл синдроми).\nМеъда-ичак йўллари томонидан: диарея, меъда-ичак йўллари томонидан шикоятлар (масалан кўнгил айниши, қусиш, диспепсия, қоринда оғриқ), оғизни қуриши, жиғилдон қайнаши, қабзият, сўлак оқиши.\nНафас тизими томонидан: ринорея, нафас йўлларини қуриши.\nАмброксол гидрохлоридига ёки препаратнинг бошқа компонентларига юқори сезувчанликда қўллаш мумкин эмас.\nПрепаратнинг ёрдамчи моддаларини ўзлаштираолмаслик кузатилиши мумкин бўлган кам учрайдиган наслий касалликлар бўлганида препаратни қўллаш мумкин эмас (“Махсус кўрсатмалар” бўлимига қаранг).


ЎзА - Ўзбекистоннинг сайёҳлик салоҳияти юксалмоқда\n02.10.2014 18:15 Чоп этиш версияси\nЎзбекистоннинг сайёҳлик салоҳияти юксалмоқда\nСамарқанд шаҳрида БМТ Жаҳон сайёҳлик ташкилоти Ижроия кенгашининг 99-сессияси ўз ишини бошлади.\nУшбу халқаро форумда БМТ Жаҳон сайёҳлик ташкилотига аъзо давлатлар вакиллари, АҚШ, Франция, Испания, Германия, Хитой, Жанубий Корея, Япония, Ҳиндистон, Миср, Туркия, Индонезия каби ўнлаб мамлакатлардан мутахассислар, халқаро туризм ташкилотлари раҳбарлари, экспертлар иштирок этмоқда.\nЎзА мухбирлари халқаро анжуман иштирокчиларининг айримлари билан суҳбатлашди.\nАлен Пеле, “Нантер-ля-Дефанс” университети профессори, БМТ Жаҳон сайёҳлик ташкилоти юридик маслаҳатчиси (Франция):\n– Самарқанднинг гўзаллиги ва ободлигини кўриб, Ўзбекистоннинг сайёҳлик салоҳияти юксак даражада ривожланганига гувоҳ бўлдик.\nЎзбекистонга Франциядан ҳар йили кўплаб сайёҳлар келади. Улар Самарқанд, Бухоро ва Хива каби тарихий шаҳарларингизни кўришга, ранг-баранг табиатингизни томоша қилишга ҳавасманд.\nТашриф доирасида Самарқанд иқтисодиёт ва сервис институти қошидаги академик лицейда бўлиб, бу ерда ёшларнинг пухта таълим олиши учун яратилган имкониятлар билан танишдик. Ёшларнинг юксак интеллектуал салоҳияти, хорижий тилларда бийрон сўзлашиши бизда катта таассурот қолдирди.\nЖоржина Татьяна Висинтин, Аргентина сайёҳлик вазири ёрдамчиси:\n– Ўзбекистон жуда гўзал, обод ва замонавий мамлакат эканлигига гувоҳ бўлдим. Бу ердаги кенг ва озода кўчалар, ширинсухан инсонлар кўнглимдан чуқур жой олди. Мамлакатингизда туризмни ривожлантириш, хизмат кўрсатиш соҳасини юксалтиришга қаратилаётган улкан эътибор диққатга сазовор.\nЎзбекистонда шаҳарлар инфратузилмасини ривожлантириш, сайёҳлик, маданият соҳаларини тараққий эттириш борасида амалга оширилаётган ишлар таҳсинга лойиқ. Дунёнинг кўп мамлакатларида бўлганман, лекин ўзбек халқидек меҳмондўст, дастурхони доимо очиқ элни кўрмаганман.\nАнжуман баҳонасида Самарқандни кўришга муяссар бўлганимдан ғоят хурсандман. Самарқандни “Шарқ гавҳари” деганларича бор экан. Бу ерда ўтмиш билан бугунги кун ёнма-ён яшамоқда. Шаҳардаги қадимий обидалар, замонавий иншоотлар бир-бири билан уйғунлашиб гўзал манзара касб этган.\nНобуе Шиндо, “Intourist” компанияси раҳбари (Япония):\n– Ўзбекистонда туризмни ривожлантириш, хизмат кўрсатиш соҳасини юксалтириш борасида катта ислоҳотлар амалга оширилаётгани ва бу ишларнинг қамрови тобора кенгайиб бораётгани қувонарлидир. Сайёҳларни кутиб олиш, меҳмонхоналарга жойлаштириш, саёҳатларни ташкил этиш ишлари юксак даражада бажарилмоқда.\nЎзбекистон билан Япония ўртасида сайёҳлик соҳасидаги ҳамкорлик изчил ривожланаётганини алоҳида таъкидлашни истардим. Японияликлар орасида Ўзбекистонга саёҳат қилиш истагида бўлганлар кўп. Боиси Ўзбекистон кишини ҳайратга соладиган тарихий обидаларга, ҳар қандай сайёҳнинг талаб ва истакларига жавоб берадиган юксак сайёҳлик салоҳияти ва имкониятларига эга.\nМамлакатингизда транспорт коммуникациялари тизими яхши йўлга қўйилгани сайёҳларга ҳар томонлама қулайлик яратмоқда. Буни “Афросиёб” электропоезди мисолида яққол кўриш мумкин.\nНовиенди Макалам, Индонезия Туризм ва иқтисодиёт вазирлигининг халқаро алоқалар департаменти директори:\n– Ўзбекистоннинг сайёҳлик салоҳияти жуда юқори экани барчага маълум. Кўп йиллардан буён мамлакатингизни, қадимий ва замонавий шаҳарларингизни кўришни орзу қилардим. Ниятимга етганимдан ғоят хурсандман. Юртингизда туризм соҳасини изчил ривожлантириш борасида олиб борилаётган кенг кўламли ислоҳотларнинг самаралари ҳар қадамда сезилмоқда. Бутун дунёда бундай обод масканларни кўриш, тинч-хотиржам дам олишни истовчилар кўплигига шубҳа йўқ.\nБМТ Жаҳон сайёҳлик ташкилоти Ижроия кенгашининг сессияси Ўзбекистоннинг оламга донг таратган гўзал ва бетакрор шаҳри – Самарқандда ўтказилишидан жуда хурсандмиз. Мазкур нуфузли анжуман Ўзбекистоннинг изчил ривожланаётган сайёҳлик саноатининг янада тараққий этишига хизмат қилади.\nПрем Аҳлувалиа, Тинч океани минтақаси ёзувчилари саёҳати уюшмаси вакили, Жанубий Осиё мамлакатлари хотин-қизлари институти директори (Ҳиндистон):\n– Ўзбекистонга саёҳатим жуда мазмунли ўтмоқда. Ўзбекистон ва унинг улкан сайёҳлик салоҳияти ҳақида кўп эшитганман ва ўқиганман. Юртингизга келиб, бу ердаги очиқкўнгил ва меҳмондўст одамлар билан суҳбатлашиб, қалбим қувончга тўлди. Ўзбекистонда сайёҳларнинг мароқли дам олиши учун барча қулайликлар мавжуд.\nСайёҳликнинг тарихий ва маданий йўналишларини хуш кўраман. Шу боис дунёга машҳур Самарқанд ва Бухорони, у ердаги бебаҳо меъморий обидаларни кўриш, урф-одат ва анъаналарингиз билан танишиш имконига эга бўлаётганимдан қувончим чексиз.\nИрода Умарова, Нодира Манзурова, ЎзА


Ўзбекистон ҳукумати Coca-Cola Ichimligi Uzbekiston, LTD ширкатидаги 57,12 фоизлик активларини Давлат активларини бошқариш марказига ўтказди. Вазирлар Маҳкамасининг бу хусусдаги қарорида айтилишича, мақсад сўнгги 3 ойдан буён ишлаб чиқариш оқсаб турган ширкатдаги давлат активларидан самарали фойдаланишни йўлга қўйишдир. Экспертлар бу қарор ортидан қолган активлари муқаддам Гаяне Авакиянга тегишли бўлган ширкатда тез орада янги раҳбарлар пайдо бўлиши мумкинлигини тахмин қилмоқда.\nЯнварь ойидан буён асосий маҳсулоти - Coca-Cola ичимлигини ишлаб чиқармаётган Coca-Cola Ichimligi Uzbekiston, LTD ширкатидаги давлат активлари Ўзбекистон Республикасининг Хусусийлаштириш, монополиядан чиқариш ва рақобатни ривожлантириш давлат қўмитаси ҳузуридаги Давлат активларини бошқариш марказига ўтказилди.\nЎзбекистон Республикаси Вазирлар Маҳкамасининг "Давлат мулкидан самарали фойдаланиш чора-тадбирлари тўғрисида"ги қарорига таяниб берилаётган хабарларда айтилишича, ширкатда Ўзбекистон ҳукумати улуши 57,12 фоизни ташкил қилади.\nЎзбекистонда энг харидоргир ичимликлардан бирини ишлаб чиқарган ва уч ойдан буён иши юришмаётган ширкатдаги давлат улушларини ўз тасарруфига олган марказ эса активлардан фойдаланиш самарадорлигини қандай қилиб оширишни режалаётгани ҳозирча номаълум.\nУшбу ташкилотнинг исмини очиқламаётганимиз ходимидан олинган маълумотга кўра, давлат активларининг турига кўра — "узоқ муддатли ёки жорий муддатли; мулк, ишлаб чиқариш ускуналари ёки иншоотлар кўринишида; бировдан ҳақдорлик ёки пул кўринишида эканидан келиб чиқиб" тезкор чоралар ишлаб чиқилади.\nШу вақтга қадар бу активлар Ўзбекистон "Озиқовқатсаноат" давлат уюшмаси тасарруфида бўлган. Давлат уюшмаси бу активлардан қандай фойдаланган, қанча даромад кўрган - буниси ҳам жамоатчиликка номаълум.\nCoca-Cola Ichimligi Uzbekiston, LTD ширкатининг Озодлик мухбири билан микрофонсиз суҳбатлашган мулозимлари эса бу хабарни изоҳламадилар.\nАммо, ҳозирча ширкат тасарруфида ишлаб турган асосий корхона - Бектемирдаги Мегазавод тез орада Coca-Cola ишлаб чиқаришни қайта йўлга қўйишга ҳозирлик кўраётганини маълум қилинди.\n- Coca-Cola ишлаб чиқаришда керак бўладиган концентрат поставкасида узилиш бор эди. Шунинг учун уч ойча чиқармадик. Лекин Bonaqua суви, Burn энержайзери, чойларимиз чиқарилаяпти. Бир ойга бориб-бормасдан концентрат ҳам келишни бошлайди. Проблема ҳал бўлади яқинда, - деди ширкат мулозими.\nАммо, пойтахт бозорлари ва савдо дўконларида Coca-Cola ҳануз камёблигича қолмоқда. Тошкентдаги бир қанча савдо дўконларидан олинган маълумотга кўра, маҳаллий тужжорлар аллақачон бу ичимликни қўшни Қозоғистондан олиб келишни бошлаб юборган.\nБу маълумотни хушламаганини яширмаган Coca-Cola Ichimligi Uzbekiston, LTD ширкати мулозими: "Оптовий точкаларда бизда ишлаб чиқарилган Coca-Cola запаси ой охиригача бемалол етади. Қозоқ коласига жой қолдирмаймиз", дея комили ишонч билан таъкидлади.\n7 апрель кунги расмий хабарларда жамоатчилик эътиборини тортган яна бир жиддий жиҳат ширкатдаги давлат улушининг ошгани бўлмоқда.\nБироз муқаддам Озодлик тасарруфига келиб тушган ҳужжатда Coca-Cola Ichimligi Uzbekiston, LTD ширкатига қарашли активларнинг 49 фоизи уларни Rockdale/Muzimpex ширкати орқали қўлга киритган Гаяне Авакян ҳамда ўзбекистонлик бизнесмен Баҳодир Каримжоновга тегишли экани айтилган.\nБуларнинг иккиси ҳам Ўзбекистон президентининг тўнғич қизи Гулнора Каримованинг яқин бизнес шериклари бўлгани айтилади. Айни кунларда Авакян Ўзбекистон Бош прокуратураси томонидан оғир иқтисодий ва молиявий жиноятларда айбланиб¸ ҳибсга олинган. Каримжонов эса¸ ўзига қўйилаëтган айни мазмундаги айблардан қочиб¸ Дубайдан бошпана топгани ҳақида маълумотлар бор.\nТаҳлилчилар сўнгги расмий маълумот бу икки шахсга тегишли бўлган 6 фоизлик улуш ҳам давлат тасарруфига ўтиб кетганини англатишини айтмоқда.\nБундайлардан бири бўлган тошкентлик иқтисодчи Фахриддин Каримов шу тариқа назорат пакетидаги активлар сонини 57 фоизга етказган ҳукумат тез орада ширкатнинг ўзини ҳам қайтадан шакллантиришини кутиш мумкин, деб ҳисоблайди.\n- Назорат пакетига эгалик қилаётган Ўзбекистон ҳукумати Coca-Cola ширкатининг бошқа эгалари билан келишадида: "Бу центр бизнинг вакилимиз бўлади", дейди. Центр эса компаниядаги носоғлом муҳитни тўғирлаш ва самарадорликни ошириш учун фалончини бошлиқ қилиб қўямиз, дейди. Яъни, очиқ-ойдин реорганизация бўлаяптида, деб ҳисоблайди Фахриддин Каримов.\nБироз муқаддам Каримова бизнес тизимларида Ўзбекистон прокуратураси ва МХХ ойлардан бери ўтказаëтган текширувлар давомида Coca-Cola маҳаллий бошқарувчиларидан иккитасининг ҳибсга олингани айтилган эди. Уларга ширкатнинг 12 миллион АҚШ долларига тенг маблағини ноқонуний ўзлаштирганлик ва мамлакатга олиб келинган 4.6 миллион АҚШ долларилик шакар учун сохта декларация тузганлик айби қўйилгани айтилган.\nШунингдек, Coca-Cola Ichimligi Uzbekiston, LTD ширкатининг яна икки бошқарувчиси Алишер Эргашев ва Шоҳруҳ Собировлар 2012 йил июлида Швейцария прокуратураси бошлаган жиноят ишда расман гумон қилинувчи шахс сифатида тиркалган.\n2001 йилнинг августида "Coca-Cola Ichimligi - Uzbekistan" компаниясида тафтиш бошланиб, Мақсудийларнинг бир қанча қариндоши қамоққа ташланган эди. Кейинчалик Гулнора Каримованинг Coca-Cola компанияси устидан тўлиқ назорат ўрнатгани айтилади.


“Санжар телефонни зарб билан ерга отиб, онасининг юзига мушт туширди…” — Nargis.uz\n“Инсоннинг тақдири ўз қўлида” дейишади. Аммо болалар уйида катта бўлиб, улғайган Зарифа (қаҳрамонларнинг исмлари ўзгартирилган) тақдирини Сирожиддинга топшириб, бахтли бўлишга интилди. Сирожиддин ўғирлик учун қамалиб чиққан эди. Аммо қиз томондан буни суриштирадиган одам бўлмагани боис, эрининг ўтмиши ҳақида Зарифа учинчи фарзандига ҳомиладор бўлганидагина билди. Эри мунтазам равишда ичиб келиб, хотинини урар, баъзида ҳафталаб кўчага чиқишига изн бермасди. Миллати чечен бўлган Зарифа чиройли аёл эди. Шу сабабданми, Сирожиддин уни ҳар бир одамдан қизғонарди. Қизғониши эса ўзига хос тарзда бўлиб, аксарият ҳолатда кўчада бехосдан унга эркак зоти қайрилиб қараса, гарданига эрининг қўли мушт бўлиб тушар, уйда эса “нега кўчадаги ўйнашинг билан кўз уриштирдинг?” дея аёвсиз калтакларди.\nБоши калтагу ҳақорат, қора меҳнатдан чиқмаган Зарифа тез қариди. 50 кириб, ёшига нисбатан 15 ёш катта кўринадиган бўлиб қолди. Катта қизини чиқариб, ўғлини уйлантирди ҳамки тинчимади. Энди у ўғлидан ҳам калтак ер эди. Албатта, кўпчилик ўз онасига қўл кўтарадиган фарзандни тасаввур қила олмаса керак. Аммо Санжар болалигидан отасининг зуғуми остида яшаган, фақатгина оила аъзоларининг хизматини қилган онасини бошқача тарзда қабул ҳам қила олмас эди. Бунинг устига синглиси Зулайҳонинг ҳам бўйи етиб, оила аъзолари тўй ташвишига тушиб қолишди. Совчиларнинг кети узилмай қолди. Аммо Зулайҳо уларнинг барчасига рад жавобини берарди. Зулайҳо жуда ҳам чиройли эди. Мактабни битиргач, акаси уни ўзи қоровул бўлиб ишлаётган Хитой-Ўзбекистон қўшма корхонасига техник ходим, хотинини ошпаз сифатида ишга киритиб қўйди. Зулайҳо шу ерда Син Янг исмли хитойлик билан танишди. Севги миллат, тил ва дин танламайди, деб шуни айтсалар керак. Синглисининг хитойлик йигит билан пинҳона учрашиб юрганини билган Санжар синглисини ўласи қилиб калтаклади-ю, аммо уни ошиқ йигит билан учрашишидан қайтара олмади. Зарифа қизи маошига қўшиб, ҳар ҳафта 2-3 миллион сўм ортиқча олиб келаётганининг сабаби хитойлик йигитлигини билгач, Зулайҳони қўллаб-қувватлай бошлади.\nЎша куни Зарифанинг туғилган куни эди. Ҳеч қачон туғилган кунини нишонламаган Зарифани катта қизи кафега таклиф қилганида, боши осмонга етди. Эри ва ўғлидан Зулайҳо билан кафега боришлари учун рухсат олишгач, она-бола қувончлари ичига сиғмай, кўчага чиқишди.\nУч соатлардан сўнг қайтиб келган она-боланинг хурсандчилиги узоққа чўзилмади. Уларни остонада кутиб олган ширакайф Санжар аёлларни кўриши билан дағдаға қила бошлади:\n-Қаерда юрибсанлар? Кўчада ҳаммани “суғориб” келаяпсанларми?\n-Вой, бу нима деганинг ўғлим? Опанг кафега таклиф қилган эди. Ахир дадангга ҳам, сенга ҳам айтиб кетдикку, қаерга кетаетганимизни?\n-Биламан ҳамманг ж… санлар. Сиз кап-катта хотин бўлиб, мановини ўша хитойликка қўшиб келаётгандирсиз-да?!\n-Оғзингга қараб гапир, биз кафега бордик деяпман. Мана ишонмасанг расмларни кўр. Зарифа қизининг қўлидан телефонни олиб, ўғлига тутди. Аммо хотин кишининг унга гап қайтарганидан кўзи қонга тўлган Санжар телефонни зарб билан ерга отиб, онасининг юзига мушт туширди. Ерга йиқилган онасини тепа кетди. Онасини ҳимоя қилиб, йиғлаганича акасининг қўлига ёпишган Зулайҳо ҳам калтак еди. Уйдан югуриб чиққан хотини, дадаси Санжарнинг қўлига ёпишиб, аранг уйга судраб олиб киришди. Юз-боши кўкарган Зарифа келини олиб келган сувни ичиб, аранг тўшагига кириб ётди. Туни билан аччиқ қисматидан нолиб, йиғлаб чиқди. Эрта тонгда ўзига келиб, “яна кўчага чиқса, сўйишини” айтиб, ишга кетган ўғли, бир балони бошламасидан, Зулайҳони уйғотганича, туманда яшайдиган жиянининг уйига боришди.\nИкки -уч кун ўтгач, қариндош бўлсада, меҳмонлар уй эгаларига ортиқчалик қила бошлашди. Жиянинг хотини уй ишларига қарашиб юрган Зулайҳонинг ҳар бир ишидан айб топа бошлади. Сўнг эса Санжарга қўнғироқ қилиб, онаси ва қизи уларникида эканлигини айтди. Буни эшитиб қолган Зулайҳо акаси уларни излаб келгунича, кетишларини онасидан ўтиниб сўради.\n-Аяжон, кетайлик, янгам акамга телефон қилди…\nЗарифанинг боши қотди. Энди қаёққа боради. Зулайҳо ҳам катта қиз бўлиб қолди. Унга уйланишга ваъда берган ўша хитойлик йигит билан яшаб кетар, ахир у қизини уйланиб, Хитойга олиб кетишга ваъда берган. Ўзича, токайгача хўрлик ва калтаклар остида яшайди. Келинга кўчага чиқиб, кечки овқатга у бу нарса олиб келишларини айтиб, кўчага чиқишди. Шундагина Зарифа бу кенг дунёда унга жой йўқлигини, барча азоблардан ўлиб қутилиши мумкинлигини ҳис этди. Орқада келаётган қизига, сен дўконга кириб сув олиб чиққин деди. Қизи кетиши билан ўзини катта тезликда келаётган машина остига ташлади.\nАммо ҳайдовчи ўз касбининг устаси эканми ёхуд зарифанинг куни битмаганми, хҳар қалай машина унинг ёнига келиб, аранг тўхтади. Сўкинганича, машинадан тушган катта ёшдаги ҳайдовчи юз-кўзи кўкарган аёлни кўриб, бирдан ҳовуридан тушди.\n-Опа нима бўлди? Эсингиз жойидами? Нима жонингиздан тўйдингизми? Ҳеч нарса қилмадими?\n-Ҳа тўйдим, яшагим келмаяпти.\nЗарифа ҳунграб йиғлаганича, қўлида сув билан югуриб келган қизини қучоқлади.\nҲайдовчи атрофга тўпланаётган одамларни кўриб, аёлларни машинасига бошлади. Юринг, уйингизга олиб бориб қўяман ёки касалхонага борамизми?\n-Йўқ, йўқ уйга бормайман. Илтимос….\n-Хўп, хўп ўзи нима бўлди? Жонингиздан тўйган бўлсангиз мени ҳам қамоққа тиқишингизга оз қолдингизку, опа… Қизингизни ўйламадингизми? Майли, мен бир жойни биламан, у ерда сизга ёрдам беришади. Кетдик….\nСўнг сув ичиб, ўзига бироз келган Зарифанинг яна хавотири ошди.\n-Акажон милисага бормаймиз…\n— У ер милиция эмас, аксинча аёлларга ёрдам берадиган жой…\n-Зарифа опа ва қизи олиб келинганида ўта тушкун кайфиятда эди, дейди Навоий вилояти реабилитация ва мослаштириш маркази раҳбари Наргиза Эрмаматова.- Аёлнин ва қизнинг танаси, юзида кўплаб кўкарган жойлари бор эди. Аввало аёлни тинчланатириб, унга психологик ёрдам кўрсатишга ва воқеага ойдинлик киритишга ҳаракат қилдик. Маълум бўлишича, Зулайҳо қўшма корхонадаги хитойлик йигит билан яшаб юрар, у қизни доимий равишда пул билан таъминлаб тургани боис, она бунга кўз юмиб келган. Ўртадаги алоқадан хабар топган акаси синглиси ва хитойлик йигит муносабатларига қарши чиққан. Унинг хавотирида ҳам жон бор, биз Санжар, отаси, ўша хитойлик йигит билан гаплашганимизда унинг Хитойда хотини, боласи борлиги маълум бўлди. Аммо Син Янг Зулайҳони севишини, Хитойга қатиб бориб, хотини билан ажрашишини айтди. Биз кейинчалик бола билан Зулайҳо кўчада қолиб кетмаслиги учун, унга бу ердан Зулайҳога уй олиб беришини ва уйланиши шартини қўйдик. Зарифа опа ва қизига ўғли ҳамда эрига нисбатан Ҳимоя ордери олиб бердик. Айни пайтда мазкур оила Ички ишлар ва ўзимнинг назоратимизда. Ҳар икки кунда Зарифа опа ва ўғли билан гаплашаман, ҳар қўнғироқ қилганимда опа ва қизи соғ-саломатлигини айнан видеоқўнғироқ орқали гаплашиб, кузатаман.\nҲозир Зулайҳо Марказ ташаббуси билан Бандликни таъминлаш бўйича мономарказда сартарошликка ўқимоқда. Келгусида ҳаёт уни четга улоқтирмаслиги учун бирор касб эгаси бўлиш, хитойлик йигит унга уйланиб, юртига олиб кетган тақдирда ҳам ўз ҳуқуқларини яхши тушиниб етиши учун ўқиш зарурлигини Н.Эрмаматова унга бир неча бор тушинтирди. Ўйлаймизки, Зарифа опа ва Зулайҳо, акаси бўлиб ўтган ишлардан тўғри хулоса чиқаришади. Зеро, фақатгина тинч, бир-бирини ҳурмат қилиб яшайдиган оиладагина меҳр, муҳаббат кўртак ёзади.\nАввалгиси: «…МУЖ НАПАЛ НА МЕНЯ СРАЗУ, КАК МЫ ВЫШЛИ ИЗ ЗДАНИЯ СУДА, ГДЕ НАМ ДАЛИ ВРЕМЯ НА ПРИМИРЕНИЕ…»\nНавбатдаги:“…Собирхон бугундан бошлаб ўз уйида, хотини, бола-чақаси билан яшайди…”


14 декабрь, 2016, 08:59\n- Элнур, ўтган ҳафта Латвияда ўтказилган Европанинг энг нуфузли турнирларидан бири – “Рига опен -2016”да олтин медаль ва “Энг яхши боксчи” совринини қўлга киритдингиз. Бу муваффақият билан табриклаймиз. Боксда бу даражага чиқиш осон бўлмагандир?\n- Ўтган йили янги мусобақа – Жаҳон бокс серияларида “Uzbek Tigers” жамоаси таркибида ярим финалга етиб бордик. Кўп босқичли ушбу мусобақада россиялик Ҳасан Арсункеев, Жамол Бадруддинов, пуэрто-риколик Стивен Руидиаз, жаҳон чемпионатидаги азалий рақибим Лазаро Алварезга қарши жанглар айниқса муросасиз бўлди. Шунингдек, ўзбекистонлик боксчи, жаҳон ва Олимпия ўйинлари совриндори Баҳодир Султоновга қарши жангим ҳам ўзимга ёқади.


Қорасув: Маҳаллий сайловлардаги отишмадан сўнг жиноий иш қўзғатилди | ҚИРҒИЗИСТОН ЯНГИЛИКЛАРИ\nҚорасув: Маҳаллий сайловлардаги отишмадан сўнг жиноий иш қўзғатилди\nҚорасув ҳуқуқ тартибот органлари маҳаллий сайловлар пайтида юз берган отишма юзасидан жиноий иш очди. Отишма оқибатида турли партиянинг уч аъзоси жабрланди.\nҚуролли отишма 18 август куни Қорасувдаги сайлов участкаларининг бирида содир бўлди — турли партия вакиллари муштлашиб кетган ва можаро травматик ўқ отар қуролни қўлланиш билан якунланган.\nМатбуот хабарларига кўра, ҳодисага сайлов участкасида кузатилган қонунбузарликлар сабаб бўлган.\nҲозиргача олинган маълумотларга кўра, тўқнашувда «Мекен Ынтымагы», «Өнүгүү» ва «СДПК» партиялари вакиллари жароҳатланган.\nЎш Ички ишлар бошқармаси матбуот хизмати ходими Женишбек Аширбаев Kloop.kg билан суҳбатда ҳужумда айбланиб «Өнүгүү» партиясининг икки вакили Эрмек Коноков ва Нурмухаммед Карагулов қўлга олинганини билдирди.\nМожарода шунингдек пичоқ қўлланилган ҳолатлар ҳам қайд этилган.\n«Биринчи “Өнүгүү” партиясининг 50ка яқин вакили келган. Кейин муштлашув бошланган. Ким кимни пичоқлагани ҳозирча номаълум. Пичоқдан олган жароҳати билан СДПК вакили Райимбеков касалхонага олиб борилган», — деди Аширбаев.\nМилиция талқини: Отишма хроникаси\n«Өнүгүү» партиясининг 50 яқин вакили сайлов участкасига келди;\nҚайд этилгани айтилаётган қонунбузарликлар сабаб муштлашув келиб чиқди;\nМуштлашув қурол қўлланилишига олиб келди;\n«Өнүгүү» партияси вакли Эрмек Коноков «Мекен Ынтымагы» вакили Исламбек Каримовни отган;\n«Өнүгүү» вакили Нурмухаммед Карагулов СДПК аъзоси Мунар Райымбековни пичоқлади;\nБироқ воқеа гувоҳига айланганлар талқини милиция талқинидан фарқ қилмоқда. Уларга кўра, ҳужумга СДПК вакиллари сабаб бўлган.\n«Азаттык» сайтининг ҳодиса гувоҳларига таяниб хабар қилишича, СДПК отишмани биринчи бўлиб бошлаган.\nСоғлиқни сақлаш министрлиги матбуот котиби Елена Баялинова Kloop.kg га берган интервьюсида отишмада жароҳатланган икки шахс Ўш ва Жалолобод худудий касалхоналарига олиб борилганини билдирди.\n18 август куни сайловлар Қирғизистон жанубининг бир неча шаҳар ва районларида ўтди.\nАввалги мақолаВидео: Милиция мулозимининг "пора" учун қўлга олиниши\nНавбатдаги мақолаВидео: Бишкек марказида тез ёрдам билан «Мазданинг» тўқнашуви


Янгийўлда мактаб ўқувчилари дўконни тунашди\n16.11.2018 12:04 0 266\nШу йилнинг 6 ноябрь куни Тошкент вилоятининг Янгийўл шаҳрида яшовчи, «Ноозиқ-овқат» дўкони раҳбари, М.М. содир бўлган ўғрилик юзасидан ички ишларга мурожаат қилган.\nУнинг маълум қилишича, шу йил 4 ноябрга ўтар кечаси номаълум шахс Янгийўл шаҳар Наврўз маҳалласида жойлашган дўконига эшик қулфини бузиб кириб, у ердан умумий қиймати 21 млн. 800 минг сўмлик 50 дона турли хилдаги мобиль телефонларини ўғирлаб кетган. Ҳолат юзасидан жиноят иши қўзғатилган эди.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар беришича, кўрилган чоралар натижасида ушбу жиноятни Янгийўл шаҳар Рамадон маҳалласида яшовчи 12-сонли ўрта мактабнинг юқори синф ўқувчилари — Ш.Н. ва Д.М. содир этганлиги аниқланиб, ушланганлар. Тергов ҳаракатлари давом этмоқда.\nЯнгийўл ўғрилик мактаб ўқувчилари


Бошқарманинг асосий вазифалари\n1. Таҳлил асосида ҳозирги ижтимоий-иқтисодий шароитдаги маънавий ва маърифий ишларни амалга оширади.\n2. Бошқарма баркамол авлодни тарбиялашга доир маънавий-маърифий йўналишдаги меъёрий ҳужжатларни ишлаб чиқади, жойларга етказади ва ижросини назорат қилади.\n3. Халқ таълими тизимидаги таълим муассасалари ходимлари учун маънавий ва маърифий ишларга бағишланган ҳудудий ва Республика миқёсида семинарлар, анжуманлар ва бошқа тадбирларни ўтказади.\n4. Қори Ниёзий номидаги Педагогика фанлар илмий тадқиқот институти, Республика таълим маркази билан ҳамкорликда Давлат таълим стандартлари асосида ўқув режаларини ва дастурларини ишлаб чиқиш, уларга мос ҳолда «Миллий ғоя: асосий тушунча ва тамойиллари» фани туркумига кирувчи дарслик, ўқув қўлланмалари ва методик адабиётлар яратилишида иштирок этади.\n5. Республикада узлуксиз таълим, мактабдан ташқари, болаларни ижтимоий муҳофазалаш ва реабилитация тизимини ривожлантиришда амалий ва методик ёрдам кўрсатади.\n6. Тегишли давлат ва нодавлат ҳамда халқаро ташкилотлар билан ҳамкорликда (Республика Бош Прокуратураси, Ички ишлар, Мудофаа ва Фавқулодда вазиятлар, Соғлиқни сақлаш, Маданият ва спорт ишлари вазирлиги, Ўзбекистон Республикаси Давлат статистика қўмитаси, Мудофаага кўмаклашувчи «Ватанпарвар» ташкилоти Марказий Кенгаши, Республика «Камолот» ёшлар ижтимоий ҳаракати Марказий Кенгаши, ижодий уюшмалар, «Экосан», «Соғлом авлод учун», «Маҳалла», «Олтин мерос», «Нуроний», «Болалар» ва бошқа жамоат ташкилотлари) мактабдан ва синфдан ташқари, ижтимоий муҳофаза, маънавий-ахлоқий, тарбиявий ишларни ташкил этиш ишларини мувофиқлаштиради ва ушбу ишларга жамоатчиликни, оила, маҳалла ва ахборот воситаларини жалб этади.\n7. Тарбиявий ишларни ташкил этишда халқ таълими тизимидаги илмий тадқиқот олиб борувчи ташкилотларнинг имкониятидан фойдаланади, педагогика фани ютуқларини ва илғор тажрибаларни амалга оширади, янги турдаги тўгараклар ташкил қилиш юзасидан таклифлар тайёрлайди.\n8. Ўзига тегишли бўлган таълим муассасалари фаолиятини мувофиқлаштириш, бошқариш, назорат қилиш, зарур бўладиган меъёрий ҳужжатлар тайёрлаш ва уларга услубий ёрдам беришни ташкил этади.\n9. Ўқувчилар эҳтиёжларига жавоб берувчи мактабдан ташқари таълим-тарбиянинг мазмунини мунтазам равишда ривожлантириб боради.\n10. Меҳрибонлик уйлари, махсус мактаб ва мактаб-интернатларда таълим-тарбия олаётган болаларни ҳар томонлама қўллаб-қувватлаш масаласида, уларнинг соғлиғи ва тўлиқ таълим олиши билан боғлиқ масалаларни мувофиқлаштириб боради.\n11. Мактабдан ташқари таълим муассасалари томонидан ўқувчилар шахсининг ривожланишига, уларнинг қизиқишларига, иқтидорига, мустақил билим олишларига ва ижодий меҳнат қилишларига шарт-шароит яратилишига кўмаклашади.\n12. Умумий ўрта таълим мактабларининг ўқувчи-ёшларини Ватанга садоқат руҳида комил инсон қилиб тарбиялаш ва ўқувчиларнинг дарсдан ташқари бўш вақтларини тўғри ва мазмунли ташкил этиш чораларини кўради.


Мусулмон олимлари дунёга совға қилган ихтиролар Ибн Халдун – замонавий иқтисодиёт назарияларининг “ота”си - Hidoyat.uz\nАсосий саҳифа Мақолалар Мусулмон олимлари дунёга совға қилган ихтиролар Ибн Халдун – замонавий иқтисодиёт назарияларининг “ота”си\nЧоп этилди Iyun 7, 2020 Мусулмон олимлари дунёга совға қилган ихтиролар Ибн Халдун – замонавий иқтисодиёт назарияларининг “ота”сиda fikr bildirishni o'chirish\nЎрта аср мусулмонларида на илм, на маданият, на санъат, на тиббиёт йўқ эди, улар ҳамма нарсани юнонлардан, римликлардан ёки бошқа бировдан олган деб даъво қиладиган одамлар мени ҳайратга солади. Шубҳасиз, илм-фан соҳасида бўлганидек, улар ўзларидан олдин бўлган асарларни тўлдирдилар ва мукаммаллаштирдилар, аммо ўрта аср мусулмон олимларидан ҳеч бири европаликларнинг кашфиётларини ўзларига боғламадилар. Аксинча, ўрта аср мусулмон олимларининг асарлари европаликлар томонидан тортиб олиниб, кўплаб ихтироларга уларнинг номлари берилганлигини кўпчилик унутиб қўйган.\nУшбу мақолада Ўрта асрларнинг буюк мусулмон иқтисодчиси, бу илмларнинг европаликлар орасида пайдо бўлишидан олдин, узоқ вақт давомида иқтисодий қонунлар ихтиро қилингани ҳақида ёзилади. Бу ҳатто замонавий тадқиқотчилар томонидан қайд этилган. Бу олим Ибн Халдун, тўлиқ исми Абдурраҳмон ибн Муҳаммад Муҳаммад ибн Халдун ал-Хадрамий (1332-1406). У Мағриб ва Испаниянинг кўплаб ҳукмдорлари котиби бўлиб ишлаган, 1382 йилда Мисрда олий қози лавозимида бўлган.\nУ дунёдаги биринчи социолог, ўз иқтисодий қарашлари асосида ўз даврининг ижтимоий-иқтисодий ҳаётини тавсифловчи қомусий олими эди.\nУнинг “Катта тарих” ёки “Араблар, форслар ва барбарлар ва уларнинг буюк замондошлари даврлари тўғрисида ибратли мисоллар тўплами” замонавий иқтисодиёт фани учун энг қадрлидир.Ибн Халдун меҳнат тақсимоти принципини Адам Смитдан анча олдин, меҳнат қиймати принципини Рикардодан анча олдин, у Кейнсдан анча олдин барқарорлик сиёсатини олиб боришда, унумдорлик ва бандликни рағбатлантиришда ҳукуматнинг роли асосларини ишлаб чиққан.\nУ мақбул солиқ солиш муаммосини, ишлаб чиқаришни ихтисослаштиришнинг технологик ривожланишининг аҳамиятини, ташқи савдо сиёсатини ва ортиқча маҳсулотнинг давлатдаги ролини ўрганган.\nИбн Халдун томонидан кашф этилган кўплаб иқтисодий қонунлар бугунги кунгача Ғарб иқтисодчилари томонидан фақат бошқа муаллифлар номи билан қўлланилади.\nАҚШ Федерал Резерв Тизими Кенгаши, Англия Банки ва Германия Бундесбанкининг инфляцияни пасайтириш ва миллий валютани мустаҳкамлаш бўйича давлат сиёсати Ибн Халдун томонидан ишлаб чиқилган ва батафсил тавсифланган.\nЎтган асрнинг 60-йилларида Ғарбда Америка иқтисодчилари томонидан фаол ишлаб чиқилган ва амалга оширилган мулк ҳуқуқи бир неча асрлар илгари Ибн Халдун томонидан ишлаб чиқилган.\nАмерикалик иқтисодчи ва социолог Ж. Шумпетер Адам Смитнинг ғоялари ва Ибн Халдун ғояларини таққослайди ва гарчи у Платон, Аристотел ва Тоҳир ибн Ҳусайн асарларига таянган бўлса ҳам Ибн Халдун ғоялари янада прогрессив эканлигини таъкидлайди. Лекин жамиятнинг прогрессив ривожланиш қонуниятларини мустақил равишда аниқлаб олган ташқи дунёдан ва унинг таъсиридан келиб чиқиб, у жамият ривожланиши бевосита одамларнинг меҳнатига боғлиқ деган таълимотни келтириб чиқарди.\nУнинг фикрига кўра, инсоннинг интилишлари жуғрофий жойлашувга боғлиқ бўлиб, одамнинг ривожланиши, овқатланиши, турар жойи, маънавий бойлиги, яъни санъат, маданият эҳтиёжлари шунга боғлиқ. Ўз асарларида у жамиятда ўзаро ёрдам зарурлиги ғоясини ишлаб чиққан.\nУнинг фикрига кўра, давлатнинг вазифаси товарлар ва хизматларни қайта тақсимлашдир. Бу давлат мамлакат иқтисодиётини фаоллаштириши ва товарларга талабни ошириши керак. Халқ фаровонлиги давлат сиёсати ва унинг барқарорлигига боғлиқдир. Унинг доктринаси шундан иборатки, товарлар ва хизматларга талаб қанчалик кўп бўлса, ишлаб чиқариш ривожланади, демак, аҳоли даромади ҳам ўсиб боради ва шу сабабли илм-фан ва таълим ривожланиб боради.\nШунингдек, у олтин ва кумуш захиралари фақатгина мамлакатни бойитмайди, балки иқтисодий бойлик яратиш воситаси эканлигига ишонади ва фуқаролар ушлаб турадиган пул миқдори давлатнинг экспорт қилиш имкониятига боғлиқ.


Бу гапларим уларни ажаблантириши табиий-да! Эътиборлиси, ҳозирги кунда савдо дўконларимиз пештахталарида рўзғор учун зарур маҳсулотлар муҳайё.\nЯқинда Турон яккакураши мусобақаларининг вилоят очиқ биринчилиги маҳалламиздаги “Азизбек” спорт мажмуасида бўлиб ўтди. Биз бундан жуда фахрландик. Ахир бундай нуфузли мусобақанинг оддий бир қишлоқда ташкил этилиши олдин бўлганми?! Маҳалладошимиз Бобуржон Тўйчиев универсал жанг бўйича халқаро турнирда олтин медални қўлга киритганига нима дейсиз.\nУзоқ йиллардан буён маҳалла фуқаролар йиғинида ишлаб келаяпман. Ҳудудимиздаги ўзгаришлар, яратувчилик, бунёдкорлик ишларига гувоҳман. Албатта, ана шу ободлик ва фаровонлик йўлидаги саъй-ҳаракатларнинг барчаси биз, қишлоқ аҳлининг шаҳардагидан ҳеч бир жиҳатдан кам бўлмай яшашимиз учун қилинаётган ғамхўрликлар, истиқлол берган беқиёс имкониятлар самараси эканлигини чин дилдан ҳис этаман.\nСирдарё туманидаги «Янгиобод» маҳалла фуқаролар йиғинининг диний маърифат ва маънавий-ахлоқий тарбия масалалари бўйича маслаҳатчиси.\nМазкур рукндаги бошқа мақолалар: « Тақдиримизга битилган бахт\tҒамхўрлик ифодаси »